Жаббор Эшонқул. Мақол эгасиз эмас - www.ziyouz.uz\nБош саҳифа Илм ва фанАдабиётЖаббор Эшонқул. Мақол эгасиз эмас\nЧоп этилган 10.05.2016 26.12.2016 МуаллифZiyouz.uz\nИстиқлолга эришганимиздан кейин халқ оғзаки ижодига бўлган эътибор янада ортиб, янгича мазмун ва моҳият касб этди. «Алпомиш», «Гўрўғли» каби ўлмас достонлар, бебаҳо қўшиқ, эртак, мақол ва маталларимизнинг янгидан-янги нашрлари босилиб чиқди. Биргина мақолни оладиган бўлсак, кейинги ўн йилда ҳам кирилл, ҳам лотин алифбосида жуда кўп нусхаларда чоп этилиб, китобхонларнинг қўлига тегди.\nБироқ гуруч курмаксиз бўлмайди, деганларидек, айрим нашрлардан кўнгил тўлмаётир. Сабаби, уларда на халқ оғзаки ижодининг ўзига хос хусусиятлари, на муаллифлик ҳуқуқи эътиборга олинган. Ҳатто оддий имловий хатоларни тузатишга ҳафсала қилинмагани ачинарли ҳолдир. «Ўзбек халқ мақоллари. 65 мавзуда мақоллар гулдастаси» (“Янги аср авлоди”, Тошкент, 2013) китобини бу фикрга бир мисол сифатида келтириш мумкин. Ушбу «гулдаста»ни М.Қутлиева нашрга тайёрлаган, сўзбоши муаллифи У.Бекмуҳаммад.\nОдатда халқ оғзаки ижоди намуналари мазкур соҳанинг заҳматини чекиб, унинг пасту баландини биладиган малакали мутахассис томонидан нашрга тайёрланади ёки нашр ишида соҳа ходимлари фикрига таянилади. Зеро, фольклор илмнинг хийла мураккаб тармоқларидан бири. Шу боис тадқиқотчи ва ноширдан фақат ўз соҳасини эмас, тил, тарих, этнография, фалсафани ҳам билиш талаб этилади. Фольклор дейилганда, инсоннинг ўй-кечинмалари, у яратган бадиий ижод намуналаридан тортиб, унинг яшаш тарзи, моддий-маиший ҳаёти яхлитликда олиб қаралади. Фольклор анъаналар ичида яшаб, бу анъаналарни авлодларига мерос қолдираётган инсон ва уни қуршаб турган олам ҳақидаги мукаммал билим мажмуасидир. Шунинг учун ҳам, эҳтимол, устозларнинг фольклоршунос бўлишдан олдин фаннинг бошқа соҳаларида ўзини кўрсатиб, маълум бир илмий тажриба тўплашни талаб этишлари бежиз эмасдир.\nШундай экан, халқ оғзаки ижодидаги муайян жанрга мансуб асарни нашрга тайёрловчи ёки тузувчи ўзидан бу соҳада билимим етарлимикан, деб қайта-қайта сўраб, ўйлаб кўриши зарур. Акс ҳолда, қош қўяман деб кўз чиқариб қўйиш ҳеч гап эмас.\n«Ўзбек халқ мақоллари. 65 мавзуда мақоллар гулдастаси» китобида халқ оғзаки ижоди ва фольклоршуносларимиз меҳнатига беписанд қаралганига гувоҳ бўламиз. Ҳар бир саҳифадаги хатолар, китоб мавзуларига мақоллар ноўрин киритилгани, мазмунига қарамай қўшиб юборилгани ҳам шундан далолат беради.\nМаълумки, мақолларни мавзуларга туркумлаш машаққатли иш. Минглаб саҳифалар орасидан энг мақбул мақолларни танлаб олиб мавзусига қараб таснифлашга бир одамнинг умри баъзан камлик қилади. Ўзбек халқ мақоллари Ҳоди Зарифов, Тўра Мирзаев, Баҳодир Саримсоқов, Зубайда Ҳусаинова ва Асқар Мусақулов сингари фидойи фольклоршунос олимларимизнинг кўп йиллик меҳнатлари самараси ўлароқ ранг-баранг мавзуларга ажратилиб, бир неча бор чоп этилган. 1989 йилги ҳамда 2003, 2006, 2009 йилги нашрларда 70 дан зиёд мавзудаги мақоллар жамланган.\nМақол жанрининг ўрганилиш тарихи эса, Маҳмуд Кошғарийдан бошланади. «Девону луғатит турк» асаридан 400га яқин мақол ва матал жой олганки, улар бугун ҳам ўз аҳамиятини йўқотгани йўқ. Алишер Навоий, Заҳириддин Муҳаммад Бобур, Гулханий сингари мумтоз адибларимиз ўз ижодларида мақолдан унумли фойдаланишган. Бироқ китобдаги «Фикрлар қаймоғи» сарлавҳали сўзбошини ўқиган ўқувчида мақолларимиз тарихи Ҳерман Вамбери ва Мулло Исҳоқ билангина боғлиқ экан-да, деган тасаввур уйғонади. Ваҳоланки, сўзбошида мақол жанри, унинг ўзига хос хусусияти, ушбу нашрнинг мақсад ва вазифалари ҳақида фикр юритилса маъқул бўларди. Бироқ сўзбошида мақол жанри бир четда қолиб, Мулло Исҳоқ ва Ҳерман Вамбери ҳаётига доир барчага маълум маълумотлар келтирилади ва: «Маълумки, мақол — халқ ижоди ҳақидаги жанр», деган хулосага келинади (4-бет). Бундай мантиққа зид, чучмал фикрларга икки саҳифали сўзбошида бир неча бор дуч келдик.\nАслида бу сўзбоши китоб учун махсус ёзилмаган, балки У.Муҳаммаднинг матбуотда чоп этилган «Европага тарқалган ўзбек мақоллари» (“Даракчи” газетаси, 2011 йил, 9 июнь 23-сон) мақоласи ўзгартиришсиз ушбу “гулдаста”га кириш сўз сифатида киритилган.\nНашрга тайёрловчи бу китобнинг юзага келишида астойдил «тер тўккан» чамаси, олдинги нашрлардаги 70 дан зиёд мавзуни қисқартириб 64 (муқовада 65 деб хато ёзилган) мавзуни, 10.000га яқин мақолдан фақат 3343 тасини тақдим этган. Аммо олдинги нашрлардан тўғри кўчиришга ҳафсала қилмаган кўринади. Ҳатто айрим мустақил икки мақолни қўшиб, бир мақол сифатида тақдим этади. Мисол учун: «Кириб чиқма, билиб чиқ — куйгандан кул чиқар» (162-бет). Ёки бунинг акси — битта мақол иккига ажратилиб, иккита мақол сифатида берилган: «Кўздан тушган кўнгилдан ҳам нари» (110-бет), «Кўздан тушган тилдан ҳам тушар» (110-бет).\nБундан-да афсусланарлиси, китобга «Гўдак жон бераётганда алвасти ҳам қайғуради» (95-бет) каби сохта мақолларнинг киритилганидир. Илгариги нашрларнинг бирортасида бундай мақол йўқ. Зеро, ҳеч бир ўзбек бундай демайди ҳам. Қолаверса, «Бахт, омад ва бахтсизлик» мавзусига бу «мақол»нинг нима алоқаси бор? Уни қандай қабул қилиш керак? «Фойдасиз маслаҳат эчкининг қулоғига дўмбира чертгандек гап» (179-бет), «Фарзанднинг кўпи яхши, бири кофир бўлса, бири мусулмон» (132-бет) каби мақоллар ҳам сохтакорликнинг айнан ўзидир.\n«Игна йўқотгандан сигир йўқотган гумонсирар» (140-бет) мақолини ўқиб беихтиёр игна йўқотган одамдан нега сигир йўқотган одам гумонсираши керак, деб ўйланиб қоласиз. Бунда мантиқсизлик шундоқ кўриниб турибди. Аслида эса бу мақол қуйидагича: «Игна ўғирлагандан сигир йўқотган одам гумонсирар».\nНоширнинг масъулиятсизлиги оқибатида бир қанча мақолнинг мақоллик хусусияти йўқолиб, жўн, мазмунсиз жумлаларга айланиб қолганки, уларни китобнинг исталган саҳифасидан топиш мумкин. Мана бир неча мисоллар: «Чиройлилик мурод эмас, хунуклилик уят» (88-бет), «Бузоқдан олдин қоқилмас» (106-бет), «Уй қиз — учирма қуш» (131-бет), «Бахтсиз қудуққа кирса ҳам қум ёғар» (94-бет), «Ростини айтсанг урарлар, ростини айтсанг суярлар» (149-бет), «Номард душмандан мард дўст яхши» (69-бет) каби мақолларнинг тўғри варианти эса «Чиройлилик мурод, хунуклик уят эмас», «Бузоқдан олдин қозиқ қоқилмас», «Бўй қиз — учирма қуш», «Бахтсиз қудуққа кирса қум ёғар», «Ростини айтсанг урарлар, хушомадни суярлар», «Номард дўстдан мард душман яхши»дир.\nХалқ оғзаки ижоди намуналарида — хоҳ достон, қўшиқ, мақол ёки матал бўлсин — биргина сўзнинг ўзгариши билан матн маъноси бутунлай ўзгариб кетиши, оҳанги, бадииятига путур етиши мумкин. Масалан, «Бефойда ўғридан бўш кунда яхши» (178-бет). Бу гапни ўқигач ўғрининг ҳам фойдалиси бўлар экан-да, деган хаёлга боради китобхон. Аслида эса «Бефойда ўғирдан, бўш кунда яхши», дейилганда бу чиндан мақол сифатида қабул қилинади.\nМақол — донолик, донишмандлик рамзи. Уни тўғри ўқиб, тўғри англаш ва бошқаларга етказиш алоҳида лаёқатни талаб қилади. Бунда ғўрлик, масъулиятсизликка эрк бериб бўлмаганидек, билиб-билмай ўзлаштиришга ҳам йўл қўйилмайди. Мақолларни нашрга тайёрлаб, уни кўпчиликка манзур этаман, деган одам аввал уларнинг мағзини чақиб кўриши керак.\nХалқ ижоди, фольклор асарлари миллатнинг умуммулки, ҳеч ким уларга муаллифликни даъво қилмайди. Бироқ бу — дуч келган киши истаган фольклор намунасини бемалол кўчириб босавериши мумкин, дегани эмас. Қолаверса, бирор-бир фольклор асари ўз-ўзидан китоб ҳолига келиб қолмайди, уни кимдир минг-минглаб саҳифалар орасидан чанг ютиб, умрини бағишлаб, танлаб, саралаб, заҳмат чекиб китоб шаклига келтиради. Демак, муайян фольклор асарини чоп этишдан бурун уни илк бор нашрга тайёрлаганларнинг меҳнатини инобатга олиш ҳам қарз, ҳам фарз.\n«Ўзбек халқ мақоллари. 65 мавзуда мақоллар гулдастаси» китоби 5000 нусхада чоп этилган. Боз устига бу иккинчи нашр. Демак, ушбу нашр турли ёшдаги минглаб ўқувчиларда халқимиз тафаккурининг бебаҳо дурдонаси ҳисобланган мақоллар ҳақида нотўғри тасаввур уйғотган. Ахир, «Чумчуқ сўйса ҳам қассоб сўйсин», деган мақол бежиз айтилмаган.\n«Ўзбекистон адабиёти ва санъати» газетаси, 2014 йил 14-сон\n← Аввалги Аввалги Икром Отамурод (1951)\nКейинги → Кейинги: Хуршид Дўстмуҳаммад (1951)


Туркиялик ҳарбий Грецияга қочиб, сиёсий бошпана сўради - Daryo\n06:18, 14.08.2019 20040\nТуркиялик ҳарбий Грецияга қочиб, сиёсий бошпана сўради\nТуркия Ҳарбий ҳаво кучлари офицери Туркиядан Грецияга қочиб чиқиб, сиёсий бошпана сўради. Бу ҳақда Грециянинг New Post портали маълум қилди.\n«ТАСС»нинг ёзишича, у Грециянинг Калимнос оролидаги полиция идорасида ушлаб турилган. Дастлабки маълумотларга кўра, офицер бу оролга «Эрдўғон ҳукуматидан яшириниш» учун келган. Греция мутасаддиларидан буни тасдиқловчи ҳеч қандай расмий маълумот келиб тушмаган.\nҚайд этилишича, 2016 йилнинг июлида Грецияга 8 нафар грек ҳарбийи вертолётда қочиб келган. Туркия томоннинг таъкидлашича, улар ўша йилнинг 15 июлида муваффақиятсиз якунланган давлат тўнтаришида иштирок этган.\nТуркия уларни жиноят кодексининг 6-моддаси, шу жумладан, мамлакат президентига суиқасд қилиш, ҳукумат, парламент, конституциявий тузумни ағдаришга уринишда айблаган. Анқара уларни экстрадиция қилиш учун 3 марта сўров юборган, лекин Греция буларнинг барчасини рад этган.\n20:13 Бугун 980\n19:55 Бугун 2098\n19:36 Бугун 3045\n19:33 Бугун 5346\n«Барселона» посбони бир кўрсаткич бўйича Европада етакчи бўлиб турибди\n17:38, 07.12.2019 148559\n16:12, 08.12.2019 91310\n21:14, 07.12.2019 91133\n16:33, 08.12.2019 83160


Anadolu мухбири Путинга савол беришда Туркия байроғини кўтарди\n12:21 / 18.12.2015\nМаълумки, кеча Россия президенти Владимир Путин 1 392 журналист иштирокида катта матбуот анжумани ўтказди. Давлат раҳбарининг диққатини тортиб, ўз саволини бериш учун журналистлар қўлларида копток, қалам, бўйинбоғ ва бошқа предметларни кўтаришди.\nҲатто айримлар “Ҳомиладорларга навбат беринг”, “Ҳаммага уй берилсин”, “Нефть”, “Она” сингари шиорлар ёзилган транспарантларни кўтариб киришди. Anadolu ахборот агентлигининг мухбири Елена Теслова эса бу борада ўзига хос йўлдан бориб, қўлидаги Туркия байроғини баланд кўтарди.\nТаъкидланишича, тадбирда хавфсизлик чоралари ҳар доимгидан кучайтирилган. Фақат мухбирнинг исми ёзилган ва сурати ёпиштирилган аккредитация картасига эга шахслар детекторларда текширувдан ўтказилиб киритилган. Ортиқча нарсалар олиб қолинган. Шунга қарамай, кўплар юқорида тилга олинган буюмларни олиб киришга муваффақ бўлган.\nПутин Теслованинг қўлидаги байроқни кўриши ҳамон унга сўз навбатини берилишига ишора қилди. Журналист аёл давлат раҳбарига иккита савол берди:\n- Сиз Туркия сиёсий элитасини турк халқидан ажратишингизни айтгандингиз. Шундай экан, Туркиянинг Москвадаги элчихонасига уюштирилган ҳужум, туркиялик талабалар ва ишбилармонларнинг мамлакат ташқарисига чиқариб юборилишини қандай баҳолайсиз?\n- Вена келишувларига қарамай, Асаднинг келажаги ҳақидаги саволлар очиқ қолиб кетди.\nАҚШ ва Россия музокараларидан сўнг бу масалада бирор янгилик бўлса, Асад ўтиш даврида иштирок эта оладими? Нью-Йоркдаги музокараларда қандай позицияда турасиз?\n“Путиндан сўрайдиган кўп саволларим бор эди, шунча журналист ичида унинг диққатини торта олишим керак эди, - деди Теслова анжумандан сўнг. – Мен Anadolu ахборот агентлигида ишлайман. Шу боис Туркия байроғини кўтаришга қарор қилдим”.


Бемаъни ва ортиқча баҳслардан парҳез қилиш | Azon.uz - Ахборот-таҳлилий портал\n1441 07:00 06.03.2020\nҲазрат Низомуддин Авлиёнинг ҳузурларига икки киши байъат қилгани келди. Масжиднинг ҳавзига келиб, таҳорат олгани ўтирдилар. Ўзаро гаплашиб, улардан бири “биздаги ҳавз бу ҳавздан анча катта”, деди. Иттифоқо шайх бу гапни эшитиб қолди. Улар байъат қилгани ҳузурларига киргач, шайх “у ердаги ҳавз бу ҳавздан қанчалик катта”, деб сўрадилар. У: «Билмайман», деди. Шайх: «Бор, ўлчаб кел», дедилар. У бориб ҳавзни ўлчаб кўрса, бир қарич катта экан. Қайтиб келиб: «Ҳазрат ўлчадим, у ҳавз бир қарич катта экан», деди. Ҳазрат: «Сен у ҳавзни анча катта, деган эдинг, бир қарични анча катта дейилмайди.\nСенинг бу ишингдан маълум бўладики, табиатингда рост ва ёлғон масаласида эҳтиёткорлик йўқ экан. Бу йўлда (тариқатда) қаерга ҳам бора олардинг», дедилар.\nБундан маълум бўладики, улуғ машойихлар муридларга вазифалар, нафллар ва бошқа шу каби амалларни айтишдан ва сулукдан таълим беришдан олдин уларнинг зоҳирий амалларини тузатиб, разоилдан сақланишга одатлантирар эканлар. Бугун жуда кўп машойихлар бунга риоя қилмайдилар. Натижа шу бўладики, вазифа ва вирдларга муридлар хўб машшоқ бўладилар, лекин разоил аввал қандай бўлса, ўшандай тураверади. Уларда ҳалолу ҳаромнинг имтиёзи, росту ёлғоннинг эҳтимоми бўлмайди. Бу эса тариқатнинг бадном бўлишига сабаб бўлмоқда.\n"Мажолиси ҳакимул умма" китобидан устоз Ёрқинжон домла ҳафизаҳуллоҳ таржимаси.\nБаҳс Махсус Мақолалар Ислом Аҳлоқ\n1250 13:28 11.10.2021\n756 16:35 01.07.2021\n11460 21:00 30.03.2021\n5562 17:20 27.08.2020\n2045 21:30 15.07.2020\n2459 16:00 11.07.2020


21 апрел 2021, Тошкент вақти: 01:05\nUzbekistan - Uzbek writer Hurullo Otaxonov and his son Fayzulla Otaxonov\nТуркиядаги муҳожиратдан ватанига қайтгач, Тошкент аэропортида ушланиб, 27 сентябрда Тоштурмага қамалган ва 1 октябрь кечга яқин озод қилинган ëзувчи Нурулло Отахонов 3 октябрь куни ўзининг Фейсбукида қўлга олинганидан бошлаб уни қўллаган юртдошларига мурожаат қилди.\nОтахонов “Оллоҳнинг ҳикмати билан бошимга озгина синов тушди ва бу синов баҳона олам юртимиздаги икки буюк ўзгаришни кўрди: 1. Халқимиз чорак асрлик ғафлатдан аста-секин уйғона бошлабди! 2. Давлатимиз халқнинг додига қулоқ сола бошлабди!” деб ёзди ва мурожаатнома матнини ўқиётгани тасвирга туширилган видеони эълон қилди.\nЮртдошларига миннатдорчилик билдираркан, Отахонов бундай деган ”Мен сизлардан мингдан-минг розиман. Сизлар ҳам мендан рози бўлинглар. Миннатларингиз бутун оиламнинг боши устида. Юксак ишончларингизни оқлаш, хизматларингизни қилиш умрим охиригача бўйнимиздаги бурчдир”.\nТошкент шаҳар ИИББ бошлиғи ўринбосари Дониёр Тошхўжаенинг Kun.uz сайтига маълум қилишича, Нурулло Отахоновнинг терроризмга алоқадорлиги тўғрисидаги гумон тасдиқланмаган, шунингдек, унга нисбатан қамоққа олиш эҳтиёт чораси бекор қилинган.


Ҳозир кўпчилик ўзида вирус бор-йўқлигидан шубҳаланяпти, нима қилиш керак? - Darakchi\nЖАМИЯТ 10.07.2020, 14:50\nМамлакатимиз аҳолиси орасида коронавирус тарқалиши кўпайди. Шу сабабли ҳам бугундан карантин чоралари кучайтирилди. Ҳозирда кўпчилик ўзида инфекция бор-йўқлигидан шубҳаланмоқда ва текширилишни хоҳлайди.\nҲозир туғруқ муддати етган ҳомиладорлар коронавирусга текширувсиз туғруқхонага қабул қилинмайди, бошқа одатий касаллик билан даволаниш учун ҳам, албатта, текширувдан ўтишингиз шарт.\nХўп, бу яхши чора. Лекин коронавирусга қаерда текшириш мумкин, деган саволга Тошкент шаҳрида тўртта хусусий клиника манзили берилди. Бу клиникаларда ҳар бир тест учун 220 мингдан 350 минг сўмгача ҳақ тўланиши керак. Тестлар сони кўп бўлгани сабабли жавоб 3 кундан 5 кунгача кечикмоқда. Ҳамма ҳам бу маблағни тўлай оладими ва энг муҳими, шунча муддат кута оладими?..\nТез тиббий ёрдам орқали шифохонага ётқизилган беморларга зудлик билан кўмак кўрсатилишида ҳам шу лаборатор текширув сабаб муаммолар туғилмоқда.\nБу текширув тиббий тилда полимераз занжирли реакция (ПЗР) деб айтилади. Замонавий ускунада расмий маълумотга кўра, текширув 5-6 соатда бажарилиши керак.\nТошкент шаҳрининг ўзида бундай текширувни амалга оширувчи лабораториялар сони кам бўлгани сабабли беморлар 5-7 кунлаб текширув жавобини кутмоқдалар. Ҳатто бугунги кунда коронавирус инфекциясига чалинган беморлар даволанаётган баъзи шифохоналарда ҳам ушбу текширув ўтказилмагани учун тиббий ходимлар ҳам, беморлар ҳам азият чекмоқдалар.\nМУАММОНИ ҚАНДАЙ ЕЧИШ МУМКИН?\nМенинг фикримча, эпидемиологик вазиятга асосли ойдинлик киритиш, аҳоли орасидаги саросиманинг олдини олиш, турли сабабларга кўра вирус текширувидан ўтиши лозим бўлганларга қулайлик яратиш учун барча шифохоналар ва марказий поликлиникаларда коронавирус тестини ўтказувчи лабораториялар ташкил қилиниши шарт.\nПЗР ўтказилувчи тиббий жиҳоз рақамли дастур асосида ишлагани сабабли ундан фойдаланиш қулай ва катта билим талаб қилмайди. Лаборатория учун иккита кичик хона, ускуналар жамланмаси (тўлиқ лаборатория асбоблари реагентлари билан нархи 50 минг АҚШ доллари атрофида) ва қисқа муддатли қайта тайёргарликдан ўтган врач-лаборант ёки тажрибали фельдшер- лаборант зарур бўлади.\nПандемияни енгиш учун давлат томонидан жуда катта маблағлар сарфланмоқда, аммо етарли даражада лаборатория ташкил қилмасак, ишларимиз бесамар кетади. Ҳозир аҳолининг қанчасида вирус бор, қанчаси тузалганини фақат тахмин қила оламиз.\nВирусдан қутилганимиздан кейин ҳам бу лабораториялар орқали барча турдаги инфекцияларни – СПИДдан тортиб, силгача аниқлаш мумкин бўлади.\nФуқароларнинг соғлиғини сақлаш масалалари қўмитаси раиси ўринбосари, ЎзХДП фракцияси аъзоси\nКитоб туманида 19 ёшли ҳайдовчи "Камаз" билан 7 ёшли қизалоқнинг умрига зомин бўлди\nСамарқанд аэропорти китоб кўринишида бўлади


Абдулла Арипов Тожикистонга боришни режалаштирмоқда — Sof.uz\n8.09 12:29 157 Жамият\nЎзбекистон Бош вазири Абдулла Арипов Тожикистондаги Ўзбекистон ҳукумати маблағлари ҳисобига қурилган ва жиҳозланган умумтаълим мактабининг очилиш маросимига ташриф буюради. Бу ҳақда маҳаллий "Asia-Plus" нашри Сўғд вилояти раҳбари маъмуриятидаги манбага таяниб хабар бермоқда.\nАбдулла Арипов томонидан очиб берилиши кутилаётган 640 ўринлик мактаб Сўғд вилояти Спитамен туманида қурилган.\nУни қуриш тўғрисидаги битим Ўзбекистон Президенти Шавкат Мирзиёевнинг 2018 йил март ойида Тожикистонга давлат ташрифи чоғида имзоланган.\nМаросим санаси дипломатик каналлар орқали тасдиқланади.\nСўғд вилояти Спитамен туманида мактаб қурилишидан ташқари, Ўзбекистон томони Хатлон вилояти Кубодиён туманида 200 ўринли шифохона ҳам қурмоқда.\nТожикистон аллақачон Самарқанд шаҳрида 640 ўқувчи ўринли мактаб қурилиши тўғрисида эълон қилди. Шунингдек, тожик томони Фарғона вилоятининг Риштон туманида битта мактабгача таълим муассасасини қуришни режалаштирган.\nмактаб Абдулла Арипов Ўзбекистон-Тожикистон\n11.11 01:51 320 Жамият


Москвадаги "мигрант ови"да қўлга олинганларга ноинсоний муносабатда бўлинмоқда\n24 ноябр 2020, Тошкент вақти: 19:41\nГольяново лагерида сақланаётганларнинг кўпчилиги вьетнамликлар экани айтилмоқда.\nРоссияда ноқонуний меҳнат муҳожирларини “овлаш” пайтида қўлга олинган ўзбек, тожик ва қирғиз мигрантлари полиция томонидан ўзларига ноинсоний муносабатда бўлинганини, калтакланганларини ҳамда таҳқирланганларни айтмоқда. Уларнинг айтишларича, полиция Россияда қонуний асосда ишлаётган муҳожирларни ҳам камситиб, улардан пора ундиришга ҳаракат қилмоқда.\nЎзбекистонлик меҳнат муҳожири Хусанжон 44 ёшда. У 4 август куни Москва бозорларидан бирида полиция ўтказган амалиёт пайти қўлга олинди. Унинг айтишича, полицияга тушганидан сўнг уни ўта иссиқ бўлган камерага қамаб қўйишган, калтаклашган ва озиқ-овқат беришмаган.\nУ ҳибсхонадан туриб Озодлик мухбири билан уяли телефон орқали боғланишга муваффақ бўлди. Хусанжон ўзининг камерадошларидан бири полиция томонидан калтаклангани, бошидан жароҳат олгани ва айни пайтда тиббий ёрдамга муҳтож эканини айтиб берди:\n-Ҳозир бизни Шербинкада сақлашаяпти. Полиция бўлимидамиз. Биз уч кундан бери овқатланганимиз йўқ, қуруқ ерда ётибмиз. Бу ерда тиббий ёрдамга муҳтож одамлар бор. Бизни полицияда қандайдир ҳужжатларни имзолашга мажбурлашди. Камерадагилардан бири калтакланишлардан қаттиқ жароҳат олган, унинг саломатлиги ёмонлашаяпти. Бизни ҳеч қандай сабабсиз калтаклашди. Агар бизни қўйиб юборишса билет олиб Ўзбекистонга қайтиб кетмоқчимиз,- деди Хусанжон.\nТирикчилик учун Россияга борган юзлаб муҳожирлар бугунги кунда Хусанжон бошидан кечирган азоб-уқубатларга шерик бўлмоқда. Россия бозорларида полиция томонидан меҳнат муҳожирларини овлаш, уларни ҳибс қилиш давом этмоқда. Маълумотларга қараганда юзлаб меҳнат муҳожирлари ўз ватанларига депортация қилинаяпти.\nТожикистонлик София Файзуллоеванинг турмуш ўртоғи Москвада ноқонуний муҳожирларни сақлаш мақсадида ташкил этилган Гольяново лагерида икки ҳафта мобайнида ушлаб турилди. Унинг эри Москва бозорларидан бирида мавсумий ишчи бўлиб ишлар эди.\n-Биз унинг Россияда ишлаб келишига муҳтож эдик. Чунки биз ижарада яшаймиз ва у ишлаб, бизга жўнатиб турган пулга жуда муҳтожмиз. Икки фарзандимиз бор. Улар тез-тез касал бўлиб туради. Эримни қўлга олишганида 10 кундан кейин қўйиб юборамиз, деб айтишган эди. Бироқ бугун 11-кун. Уни ҳали ҳам озод қилишгани йўқ. Мен унга “Тожикистонга қайтиб келинг, шу ердан бир иш топинг, бир амаллаб кун кўрамиз”, деб айтдим. Аммо у ҳибсда бўлгани учун Тожикистонга қайтиб кела олмаяпти, -деди София Файзуллоева.\nМосквада қўлга олинган меҳнат муҳожирларининг асосий қисми Гольяново лагерида сақланаяпти. Полициянинг билдиришича, бу лагердаги одамларнинг барчаси ўз ватанларига депортация қилинади.\nМазкур лагерда сақланаётган аёллардан бири Озодлик мухбири билан суҳбат чоғида тунда совуқдан қийналаётгани ва озиқ-овқат етишмаслигидан шикоят қилди.\n-Бизга фақат гуруч ва доширак беришаяпти. Биринчи куни озгина гречка беришган эди. Лекин ҳозир фақат гуруч ёки макарон еяпмиз. Озгина нон ва чой ҳам беришади, -деди Гольяново лагерида сақланаётган қирғизистонлик меҳнат муҳожири.\nТожикистонлик муҳожир Маҳмуд Каримов Москва атрофидаги Митиши шаҳарчасида қўлга олинган. У ўзини озод қилишлари учун полицияга 150 доллар пора берганини айтди:\n-Полицияда бизга “сенларга шундай муносбатда бўлиш керак эди”, деб айтишди. Авваллари биз полицияга 1000, 1500 ёки 2000 рубль берар эдик. Ҳозир эса улар биздан уялмасдан 5000 рублдан пора сўраяпти, -деди тожикистонлик муҳожир.\nРоссиядаги меҳнат муҳожирларининг асосий қисмини Марказий Осиё республикларидан келган одамлар ташкил қилади. Норасмий маълумотларга қараганда, Россияда Ўзбекистондан келган меҳнат муҳожирларининг сони 10 миллионга етиб қолган.\nМосквадаги оммавий муштлашувда 4 муҳожир пичоқланди\nҲуқуқ ҳимоячилари жиноий иш қўзғатишни талаб қилмоқда\nЎзбек муҳожирлари 3 кун полицияда ушлаб турилди\nOzodlikOnline: Россия ҳайдаëтган ўзбек муҳожири қайга боради?


•\t“Ўз фанининг фидойиси – 2020” — ИНСОН ҚАДРИ БОҚИЙ, ХОТИРАСИ МУҚАДДАС — Teleradio.uz\n•\t“Ўз фанининг фидойиси – 2020” — ИНСОН ҚАДРИ БОҚИЙ, ХОТИРАСИ МУҚАДДАС\nАждодлар руҳига ҳурмат халқимизнинг энг олий фазилатларидан биридир. Ўзбек халқи ватани, халқининг фаровонлиги, тинчлиги йўлида жонини фидо этган фарзандларини ҳеч қачон унутган эмас. Ислом дини инсон наслини мукаррам санайди, Аллоҳнинг махлуқотлари ичидаги энг азизи ва эҳтиромга муносиби деб баҳолайди. Инсон азиз ва мукаррам экан, унинг ёши ҳам, қариси ҳам, аёли ҳам, эркаги ҳам баробар қадр-қимматга эгадир. Хотира ва қадрлаш тушунчаси чуқур маънога эгадир. Инсоният Иккинчи жаҳон урушида қатнашган, ўша аёвсиз жангу-жадалда қаҳрамонларча ҳалок бўлганлар хотирасини асло унутмайди.\nЎтган аждодларимизни ҳамиша хотирлаб, бизларга қолдириб кетган бой маънавий-маърифий меросларини келажак авлод билан ўрганиб, ҳаётимизга изчил татбиқ этишиб боришимиз керак.\nИнсон – ҳаёт гултожи. Унинг қадри, ҳурмати ҳар доим эъзозга лойиқ. Халқимизга хос хислатлар ҳақида айтадиган бўлсак, албатта, қадр-қиммат, меҳр-оқибат каби фазилатлар тилга олинади. Кексаларни ардоқлаш, кўмакка муҳтожларнинг ҳурматини жойига қўйиш қон-қонимизга сингиб кетган фазилат. Айниқса, ўтганларни хотирлаш, азиз отахон-у онахонларнинг дуосини олмоқлик саодати ўзгача.\nШу ўринда Иккинчи жаҳон урушида ҳалок бўлган минглаб юртдошларимиз хотирасини ёд этиш, оловли жанггоҳлардан омон қайтган боболаримизга, оғир кунларни сабр-бардош билан енгган, машаққатли дақиқаларда ҳам ўзлигини йўқотмаган, юртдошларимизга ҳурмат-эҳтиром кўрсатиш том маънода миллий қадриятга айланди. Бу ҳол ёшларни юртпарварлик, меҳнатсеварлик, аждодларининг энг яхши анъаналаридан фахрланиш, уларга муносиб ворислар бўлиш руҳида тарбиялашда беқиёс аҳамиятга эга.\nКечаги кун сабоқларини, халқимиз келажаги йўлида жон фидо қилган инсонларни хотирлаш бугунги кунимизни қадрлашга ўргатади. Хотира бу – тарих. У кечаги ўтмишни, аждодлар ўгитини, миллий меросимизни англатиб турувчи – муқаддас китоб зарварақларидек ҳаётимизни ёритиб туради. Шу боис, инсон ўз хотира бойликларини қадрлайди.\nҲадемай нишонлайдиган байрамимиз шундай бир кунки, у шу юртда яшаётган ҳар қайси оила, ҳар қайси хонадон учун бевосита дахлдор бўлган, уларнинг ҳаётида қандайдир чуқур из қолдирган тарихий санадир.\nЛобар Раҳмонова, Нишон туман халқ таълими бўлимига қарашли Нишон туман 1-сонли ўрта умумтаълим мактабининг бошланғич синф ўқитувчиси.\nМУАЛЛИФ ҲАҚИДА: Раҳмонова Лобар Нормуродовна 1986 йилда Қарши тумани Потрон қишлоғида туғилган. Маълумоти олий, Қарши давлат университетинини 2009 йилда тамомлаган. 2012 йилдан буён мазкур таълим муассасасида эртамиз эгалари бўлган азиз фарзандларимизга таълим-тарбия бериб келмоқда.


Ҳарбийлар тоғдаги экстремал шароитда махсус вазифани бажарди (фото) - xabar.uz\nҲарбийлар тоғдаги экстремал шароитда махсус вазифани...\n23.05.2020 07:21 0 1542\nМарказий ҳарбий округ бўлинмаси Жиззах вилоятидаги тоғли ҳудудларда ва сунъий жиҳозланган душман объектида махсус машқларни бажарди. Бу ҳақда Xabar.uz'га ҳарбий журналист Ғайрат Мадраҳимов маълум қилди.\nДастлаб, бўлинма шахсий таркиби ҳарбий техникада нотаниш бўлган тоғли ҳудудга олиб келинди. Биринчи галда ҳарбий хизматчилар томонидан ўзлари турган жой ва шартли душман объектигача бўлган масофа ва йўналиш аниқлаб олинди. Сувли тўсиқдан ўтиш вақтида бўлинма учта кичик гуруҳга бўлиниб, ҳаракатланди. Шовқинсиз, имо-ишоралар ва шартли сигналлар орқали ҳамда талофатсиз белгиланган вақтда маррага етиб борган шахсий таркиб иккинчи босқич машғулотига жалб қилинди.\nМунтазам тайёргарликка эга ҳарбийлар сунъий жиҳозланган душман объектида ҳаракатланиб, қуролли босқинчилар билан яқин масофада жанг олиб борилди. Командир бўлинмани жанговар иккилик ва учликка ажратди. Улар отиш позицияларини ўзгартириб, тезкор ва чалғитувчи тактик ҳаракатлар билан шартли душманни қарши олди.\nОлдиндаги асосий вазифа бегуноҳ асирларни қутқариш ва тўсатдан пайдо бўлган хавфнинг олдини олиш бўлди. Махсус машқларни бажариш давомида кўп йиллик хизмат тажрибасига эга бўлган офицер ва сержантлар раҳбарлик қилди.\nМарказий ҳарбий округ\nЖамият 21/05, 12:52\nҲарбийлар машғулот вақтида «жиноятчилар» ўрнашган объектга уч томонлама ҳужумга ўтди\nЖамият 18/05, 08:06\nЎзбекистон армиясида зобитлар истеъфога қандай кузатилади?\nЖамият 13/05, 08:15\nСардобадаги чодирлар шаҳарчасидан фоторепортаж\nЖамият 08/05, 08:39\n«Каттақўрғон» полигонида янги қурол синовдан ўтказилди (фото)


Исталган чироқ устунини электромобилларни қувватлаш мосламасига айлантирувчи қурилма яратилди\n20:23 / 12.04.2017\nБугунги кунда электромобилни ҳеч қандай муаммосиз харид қилиш мумкин, чунки турли компаниялардан бундай машиналар учун таклифлар бисёр. Бироқ бошқа масала шундаки, бу машиналарни қаерда қувватлаш мумкин? Ҳаммада ҳам махсус розеткали гараж йўқ, машина қўйиш жойлари, уйлар олдидаги йўлаклар эса электромобиллар учун қувватлаш станцияси билан жиҳозланмаган. Бу муаммони Char.gy компанияси муҳандислари ҳал қилишга бел боғладилар. Улар оддий чироқ устунини машинани қувватлаш мосламасига айлантиришга имкон берадиган махсус қурилма яратишди.\nБу ғоя шуниси билан яхшики, шаҳарнинг мавжуд қиёфасига глобал ўзгаришлар киритишни талаб қилмайди, чунки бирор жойни Char.gy қувватлаш мосламаси билан жиҳозлаш учун уни устунга улаш кифоя қилади.\nҚурилма яратувчиларининг айтишича, автомобилни тез ва муаммосиз қувватлаш имонияти йўқлиги сабабли кўпчилик электромобилларни харид қилишни рад этади. Шунинг учун янги қувватлаш мосламаси транспортнинг экологик хавфсизроқ турларига ўтишга кўмак беради.\nҲозирда Char.gy компанияси қувватловчи қурилмадан фойдаланганлик учун ҳақ олишга имкон берувчи тизимни яратиш устида ишламоқда. Ёзга келиб янги қурилма билан Лондоннинг баъзи туманларидаги устунларни жиҳозлаш режалаштирилмоқда. Бироқ ҳозирда буни амалга оширишдаги асосий муаммо янги қурилмани устунга қандай маҳкамлаш мумкинлиги бўлмоқда.\nэлектромобиллар Char.gy қувватловчи қурилма чироқ устуни


Андрей Канчельскис: “Жамоанинг ўзаги сақлаб қолинади” - PFС "Navbahor"\nАндрей Канчельскис: “Жамоанинг ўзаги сақлаб қолинади”\nАссалому алайкум, азиз журналистлар! Аввало табрик учун барчангизга ўз миннатдорчилигимни билдираман. “Навбаҳор”нинг\n3-ўринни қўлга киритишида жамоамизга яхши шароитларни яратиб берган Наманган вилоят ҳокими Хайрулло Ҳайитбаевич Бозаров, клуб раҳбарияти, мендан олдин фаолият юритган ва ҳозирги мураббийлар штаби вакиллари ҳамда бу йил “Навбаҳор”да тўп сурган барча футболчилар ва клуб ишчи-ходимлари, шунингдек, “Навбаҳор”ни қўллаб-қувватлаб турган барча мухлисларнинг муносиб ҳиссалари бор. Фурсатдан фойдаланиб, уларга ўз миннатдорчилигимни билдираман. Ишқибозларнинг қўллаб-қувватлашлари ҳам жамоамизнинг ғалабаларида муҳим омил бўлди.\nБизга иштиёқ билан ўйнайдиган футболчилар керак.\nБу йилги жамоадан таркибда кимлар қолиши борасидаги масалани ҳал этдик.


Тошкентда яна бир технопарк ташкил этилади - UzNews.uz\n5 февраля, 14:52 693 0\nМазкур индустриал технопарк учун 210 гектар ер участкаси ажратилмоқда.\nТошкент шаҳрида “Янгиҳаёт” индустриал технопарки ташкил этилади. Бу борада президентнинг тегишли қарори қабул қилинди.\nҚарорга кўра, Тошкент шаҳри Янгиҳаёт туманида 210 гектар ер участкасида “Янгиҳаёт” индустриал технопарки ташкил этилади.\nМазкур технопаркни ташкил этиш учун ер майдонлари ажратилиши билан боғлиқ қишлоқ хўжалиги ва ўрмон хўжалиги ишлаб чиқариши нобудгарчиликларининг ўрнини қоплаш бўйича компенсация тўловлари беш йилгача бўлган даврда бўлиб-бўлиб тўланиши мумкин.\nЭслатиб ўтамиз, 2019 йил 1 майдаги “Саноат кооперациясини янада ривожлантириш ва талаб юқори бўлган маҳсулотлар ишлаб чиқаришни кенгайтириш чора-тадбирлари тўғрисида”ги президент қарори билан Яшнаобод туманида ҳам технопарк ташкил этилган.


Копа Америка: Аргентина Уругвайни мағлуб этиб, Чилига етиб олди | Qalampir.uz\nКопа Америка: Аргентина Уругвайни мағлуб этиб, Чилига етиб олди\nСпорт\t19 Июнь 10:52 2833\nБразилияда давом этаётган Копа Америка мусобақаси “А” гуруҳининг 2-тур учрашувлари ўтказилди. Кеча, 18 июль куни бўлиб ўтган беллашувларда Чили Боливияни, Аргентина эса, Уругвайни кичик ҳисобда мағлуб этди.\nКуяба шаҳрида жойлашган “Арена Пантанал” ўйингоҳида бўлиб ўтган учрашувда Чили терма жамоаси гуруҳ аутсайдери Боливияни мағлубиятга учратди. Ўйиннинг 10-дақиқасида Эдуардо Варгаснинг узатмасидан сўнг, Бен Брертон ҳисобни очди. Асосан чилилик футболчиларнинг ҳужумлари остида кечган учрашувда боливияликлар дарвозабони Карлос Лампа рақиб жамоанинг 10 та аниқ зарбасини қайтара олди. Ўйин якунига қадар ҳисоб бошқа ўзгармади ва Чили очколари сонини 4 тага етказиб олган ҳолда, гуруҳ пешқадамига айланди.\nБразилия шаҳридаги “Миллий” аренада турнир фаворитларидан бири Аргентина гуруҳдаги асосий рақибларидан бири Уругвай устидан минимал ҳисобда ғалабга эришди. Аргентиналиклар 13-дақиқага келиб, ҳисобда олдинга чиқиб олди. Жамоа сардори Лионель Мессининг узатмасидан сўнг, Гвидо Родригес бош билан зарба йўллаб, ғалаба келтирувчи голни рақиб дарвозасига киритди. Шу тариқа учрашув якунланди ва Месси жамоадошлари 4 очко жамғарган ҳолда гуруҳда Чили билан бирга пешқадамлик қилишмоқда.\nЭътиборли томони, Луис Суарес ва Эдинсон Кавани сингари футболчиларга эга Уругвай бутун ўйин давомида бирорта аниқ зарба бера олмади.\n3-тур баҳслари 21 июль куни ўтказилади.\nАргентина Копа Америка\n02 Август 13:59 31729\n03 Август 15:51 24748\n03 Август 13:06 23144\n04 Август 12:37 20018\n03 Август 15:01 19634


Fergana.uz - ВИЛОЯТ ҲОКИМИ РИШТОНДА ЯНГИ КЎП ҚАВАТЛИ УЙЛАР ҚУРИЛИШИ БИЛАН ТАНИШДИ amCharts examples\nВИЛОЯТ ҲОКИМИ РИШТОНДА ЯНГИ КЎП ҚАВАТЛИ УЙЛАР ҚУРИЛИШИ БИЛАН ТАНИШДИ\n2021-11-16 09:44:34 70\nВилоят ҳокими Хайрулло Бозоров, бугун вилоят секторлари раҳбарлари билан бирга Риштон туманида бўлиб, туманда иқтисодий-ижтимоий соҳаларда амалга оширилаётган ишлар, янги ишлаб чиқариш лойиҳалари, қурилиш бунёдкорлик ишлари ҳамда қишлоқ хўжалиги соҳасидаги ҳаётга тадбиқ этилаётган янги инновацион лойиҳалар билан танишди.\nВилоят ҳокими дастлаб, “Марказ” МФЙда қад ростлаётган кўп қаватли уйлардан иборат бўлган “Тўқимачи” мавзесида бўлди. Бугун ушбу ҳудуд чинакам бунёдкорлик майдонига айланган. “Марказ” МФЙда 18 та тўрт қаватли 3 подъездли уйлар қурилиши режалаштирилган бўлиб, бугунги кунга қадар уларнинг 8 таси фойдаланишга топширилган, қолган уйларда сўнгги пардозлаш ишлари давом этмоқда.\nВилоят ҳокими ноябрь ойи охирига қадар қурилиш ишларини сифатли якунлаб, мавзенинг тантанали очилиш тадбирини юқори кўтаринкилик билан ташкиллаш юзасидан топшириқ берди. Шунингдек, маҳаллий тадбиркорларга уйларнинг ертўла қисмларидан фойдаланган ҳолда тадбиркорлик фаолиятини амалга оширишлари учун имкониятлар яратиш бўйича туман мутасаддиларига кўрсатмалар берилди.\nХайрулло Бозоров “Марказ” маҳалла фуқаролар йиғини янги биносининг очилиш тадбирида ҳам иштирок этди. Тадбиркор-қурувчи Суҳбатжон Қодиров томонидан давлат-хусусий шериклик асосида қуриб битказилган бинода маҳалла ходимларининг самарали фаолият юритишлари учун барча шароитлар яратилган.\nУшбу маҳаллада яшовчи ўнлаб ёш йигит-қизларга ўзини ўзи банд қилиши учун тикув машиналари, пайвандлаш ва дори сепиш ускуналари, велосипедлар топширилди.


Олий Мажлис Қонунчилик палатасидаги ЎзЛиДеП фаракцияси аъзоси депутат Расул Кушербаев Эндокринология марказидагига ўхшаган ҳолат Республика онкология марказида ҳам томир отиб кетганини айтди.\nУ ўзининг фейсбукдаги саҳифасида қуйидагича пост қолирган.\nЭндокринология марказидаги вазиятни бундай услубда видеога олганларни оқламоқчи эмасман, бироқ нима бўлганда ҳам марказдаги яширин ифлосликларни ўзлари билганича очиб беришибди. Бу марказдаги бундай қинғирликларни узоқ йиллардан буён давом этаётганидан ва томир отиб кетганидан далолат.\nБир неча йил бурун марказдаги бундай ўйинларга гувоҳ бўлиб, ҳозирда марказ директори ўша вақтда ССВ вазири бўлган Анвар акага кириб шикоят ҳам қилувдим, лекин ўша ўша вазият.\nАфсуски бундай ҳолатлар бошқа марказлар жумладан, республика онкология марказида ҳам томир отиб ётганлиги ҳақида одамлардан кўп эшитиб, гувоҳи бўлаяпмиз. Бундай порахўр, ўз чўнтагини одамлар ҳаётидан устун қўйиб, Гиппократ қасамини бир тийин қилаётганларга йўл бериб, яна уларни оқлаб ўтирганлар олим бўлса ҳам ўрнига номуносиб эканлигини тан олишлари ва бунақа "врачлик" учун жамоатчилик олдида ошкора жавоб беришлари керак.\nИшни бир вақтлар отни калласидай ўз чўнтагига пулини олиб, ҳаётини сақлаб қололмаган ва малакасизлиги учун "бандачилик" деб қутулган марҳумларнинг қариндошларидан бош эгиб, узр сўрашдан бошлашса ҳам ёмон бўлмасди, деб ёзади депутат.\nАввалроқ Эндокринология марказидаги порахўрлик ҳолатлари акс этган видеолавҳа ижтимоий тармоқда тарқалган эди.\nПрезидент: Менга ҳозир ёнимда Эркин Воҳидов, Абдулла Орипов, Ҳалима Худойбердиевага ўхшаган одамлар етишмаяпти\nОлий Мажлис Қонунчилик палатаси депутати вафот этди\nМуродбек 8 июл 2019 20:12\nСалом Расул ака бу холатни баьзи марказлар номи билан коралаш манимча иш эмас.\nУзингизнинг кишлокдаги кариндошларингиз хам оддий УТТ текширувига борганда чунтагига пул солиб олишади нимага?\nСиз худди бугун куриб тургандай хайрон буляпсиз.\nАгар бу масалага чин кунгилдан холисона ёндошишни истасангиз хамма биладиган умумий гаплар ва касамёд керакмайди карсак, очко олиш учун. Буни сабаби нима аслида врачлар мизерный суммага ишлашябди 10 йил укиб. Сиз МИНФИНга таклиф билан чикинг депутат булиб камида 5 млн сум ойлик беришсин. Кейин пора олган врачни дипломини бекор килиб ташлашсин, бунга хамма шифокор рози.\nОддий мисол: мошинанггиз бузилди устага бориб тузат дедингиз у сизга хаккини айтади, берманг! Керак булса хайдайди. Нимага уни порталга ёзмайсиз?\n10.000 сумлик йулга 3000 беринг таксига у сизни уриб улдириб хам куяди.\nЖони огриб улар ахволда врачга боради ва муолажалар олади, 5000 сум бериб пора олди дейди.\nУзининг угли 10 йил контрактда укиб 600.000 олиб келганида билади буни хар ким.\nЖамиятимизда 2-3-4 каватли уйларда асосан кимлар яшаябди? Алламбало жипларни кимлар миняпди? Албатта врачлар эмас. Ахир хисобласак 1 жип Бир умр иш хаккига тугри келмаяпдими.\nМан 10 йил укидим, 15 йил ишладим, 1 млн ойлик оламан, Эр хотин анчадан амаллаб пул орттириб +16млн кредит билан эски бир нексия олдим, Шукур шунисигаям. Лекин 9 йилдан буён ижарада яшаяпман. Углим уйлангунча уй олсам керак???\nСиз депутат сиз керакли мавзу кутаринг.\nУка маслахатим сиз\n1. Нимага уйлар 300 млн- ойлик 1 млн? (8йил 3 ой емай ичмай)\n2. Мошина "осмонда учяпди"- кредитга олай десангиз 2млн.дан ошик пул ойига???\nУзингизда канака мошина ва уй бор? Иш хаккингизга олдингизми шуларни???\nЙук отамдан колган десангиз нимага шу пайтгача олаолмадингиз? Ойлик маошингиз шунака булганда!!! Яна Бир вариант сиз хам врачларни килган ишини килишга мажбур булгандирсиз???\nАка агар коррупция, порахурлик, таьмагирлик масаласида кураш олиб бормокчи экансиз асосий негизи моддий таьминот эканини биласиз, сиз шу уклон буйича ёндошинг бу масалага.\nАхир 1-2-3 врач боринг бутун бир муассаса ёмон булсин сиз айтгандай, Унда нимага бошка муассасалар хам худди шундай?\nНимага MDS тез ёрдам врачига кул кутарилмаган Бир марта хам чунки 1 чакирик суммаси бор рахмат уларга. 103 врачи копток буляпди нимага? Текин хизмат доим кадирсиз.\n"Согликни текин олиб буларкан арзимасга совуравер, шифокор текин хизмат киларкан, бемалол тепавер" шунаками?\nБулар аччик хакикат, сиз эшитмагансиз буни ичида улгайгансиз. Президентимиз сизни "хайратингизни" яхши биладилар. ойлик маошларни боскичма боскич кутараман деб режа килган, сиз бу сузларни остида нималарни уйлаганини тасаввур килишга харакат килинг. Давлатимиз бошида турганлар билишади нарх наво жахон бозорига Бир кадаму иш хаккимиз чака булиб колганини. Шу балансни тугирлаш асосий максад буляпди.\nХалк орасида эски гаплар билан хаммани шифокорлар душманига айлантириш яхши натижа берадими сизнингча? Сизни ДЕПУТАТ гапиряпди деб эшитадику бу халк.\nМуродбек 8 июл 2019 20:52\nДавлат ахамиятига эга, бугунги кун учун зарур, аник бир максадни уз ичига олган фикирни хамма депутатлар хам эплолмаяпди, нимага уларни кош куз буяйдиган калам демаймиз ёки жазоламаймиз?\nШундай депутатлар бор : Президентимиз пастга тушиб халк дардини эшит, амалий ёрдам бер деганида нима килишди? Бериладиган саволларни таркатишиб "тадбир" уюштириб... Шахсан мани саволларим 4 йил олдин хам бу йил хам очик колган.\nМан коорупцияга каршиман шу билан бирга "депутат" булиб иш килмай шов-шув таркатадиганларга хам.\nМан нимага депутатликга кизикмадим? Сабаби хак гапни гапирсам пария рахбарининг узи шу куни мани захарлаб улдиради. Халк очик ойдин куркмасдан хакикатни гапирадиган Президентдан бошкасини курмади (суровнома утказиб куринг). Давлатимиз рахбари айтган гапларининг бахоси йук, Ман у инсондан бошкасига ишонмайман.\nкандай очко олсам деб юзада калкиб юрадиганларга, масалани ичига кириб ути билан ёнмайдиган "депутат"га эмас.\nSs 8 июл 2019 22:19\nБарака топинг Муродбек\nРеалист 9 июл 2019 16:31\nЁздим дилимдан бир тугун дебсиз-да,респект.\nЖангабай 13 июл 2019 10:57\nМуродбек говорит правду!


ЭҲФ тизими – солиқ тўловчига кўмакчи\nМамлакатимиз солиқ тизимида замонавий ахборот коммуникация технологиялари имкониятларидан кенг фойдаланилаётганлиги тадбиркорлик субъектларига кўплаб қулайлик ва имкониятлар тақдим этмоқда. Ҳисобварақ-фактуралар, ишончнома, бажарилган ишлар далолатномаси, товар-транспорт юкхати ва бошқа ҳужжатларни электрон тарзда шакллантириш имконияти шулар жумласидандир.\nСирдарё вилоятида 2020 йил 1 июль ҳолатига кўра, рўйхатдан ўтган ва солиқ тўлаш мажбуриятига эга 12 231 та корхонадан 9 729 таси ҳисобварақ-фактураларнинг электрон шаклидан фойдаланмоқда. Бу вилоятда мавжуд жами корхоналарнинг 79,5 %ини ташкил этади.\nЭҲФдан фойдаланмаган 2502 та корхонага солиқ органларидан малакали ходимлар бириктирилган бўлиб, уларга амалий ёрдам кўрсатилмоқда.\n– Электрон ҳисобварақ-фактуралар тизими, айниқса, қўшилган қиймат солиғи тўловчилари орасида тобора оммалашиб бормоқда, – дейди Сирдарё вилояти давлат солиқ бошқармаси бўлим бошлиғи ўринбосари Аброр Кенжаев. – Хусусан, 3 457 та қўшилган қиймат солиғи тўловчиларининг 3304 таси ёки 95,6 фоизи ўз фаолиятида ушбу тизимни фаол қўллаяпти. Бу эса ҳужжат айланишининг тезкорлигини, солиқ ҳисоботларини ўз вақтида юборилишини таъминлашга хизмат қилмоқда.\nБиргина “Малик шаробсавдо” масъулияти чекланган жамияти томонидан 2019 йилда 755 та ЭҲФ дан фойдаланган ҳолда 31 миллиард 20 миллион сўмлик ҳужжатлар алмашилган.\n– 2020 йилнинг 1 июль ҳолатига кўра, корхонамиз 345 та ЭҲФ дан фойдаланиб, 22 миллиард 372 миллион сўмлик ҳисоб-китобларни амалга оширди, – дейди жамият ҳисобчиси Бахтиёр Ҳакимов. – Мазкур тизимнинг солиқ тўловчиларга афзалликлари жуда кўп. Электрон ҳисобварақ-фактуралар бизнес ҳамкорлар ва солиқ идоралари билан шаффоф сиёсатни олиб боришга хизмат қилади. ҚҚС занжири узилишининг олдини олишга ёрдам беради. Айни жиҳатлар қўшимча солиқ ҳисобланишнинг энг кўп тарқалган сабаблари бўлиб, хато ва камчиликлардан максимал ҳимоя қилади.\nҲозир вилоятимизда 9700 дан зиёд юридик шахс ва 1039 дан ортиқ ЯТТ ЭҲФ тизими фойдаланувчиси саналади. 10 810 нафар тадбиркорлик субъекти томонидан расмийлаштирилган ЭҲФларнинг умумий сони эса 115975 тани ташкил этади.\nУшбу ҳужжатларнинг ҳар бири ЭҲФ операторларининг маълумотлар базасида камида 5 йил, шунингдек, роуминг операторида 10 йил давомида хавфсиз сақланади. Бу янги тизимнинг солиқ тўловчилар учун қулай ва ишончли кўмакчи эканлигининг исботидир.\nСирдарё вилояти ДСБ Матбуот хизмати\nЙил бошидан: 32719\nҲафта давомида: 13080\nОй давомида: 32719


Сергей Лавровнинг “қизил чизиғи”\nРоссия ташқи ишлар вазири Сергей Лавровнинг 3 сентябрь куни Москва давлат халқаро муносабатлар институти талабалари ва профессор-ўқитувчилари олдидаги чиқишидан совет даври ҳиди уфуриб туради.\nМосква дипломатияда Вашингтон билан тенг вазнли эканига урғу берган С.Лавров АҚШ ва Ғарбий Европа ўртасидаги тафовутлар ҳақида гапириб, кўпқутбли дунёда регионал гуруҳларнинг роли алоҳида эканини таъкидлади.\nУ Россия демократия ва бозор иқтисодиёти қадриятларини ҳурмат қилишини айтди, аммо қонун устиворлиги тўғрисида индамади. Шу билан бирга, Россия ўз тарихидан кўп сабоқлар чиқариб олгани ва совуқ уруш даври мафкурасига, душманлик кайфиятига қайтмаслигини билдирди.\nАтрофдагиларни Россиянинг ўз сиёсатини ўзгартишига ҳаракат қилишдан тийилишга чақирган С.Лавров: “Совуқ уруш тугаши билан биз ички ишларимизни ҳал қилиш ҳамда дунёдаги мавқеимизни мустаҳкамлаш учун тўла эркинликка эга бўлдик. Биз Европа йўлидан, ўзаро ҳурмат асосидаги музокаралар ўтказиш учун шароит яратувчи сиёсий плюрализм маданияти йўлидан боряпмиз. Россияга устозлик қилишга ёки уни камситишга уриниш ана ўша маданият билан қаттиқ зиддиятга киришади”, - деди.\nУ Россия ўзининг дунёдаги “мувозанатлаштирувчи ролини бажаравериши”, ҳеч қачон бировга қарши ҳеч қандай “муқаддас уюшма” аъзоси бўлмаслигини қўшимча қилди.\nАслида С.Лавровни Россия-АҚШ муносабатлари кўпроқ ташвишга солаётган кўринади. У “стратегик барқарорликни сақлаб туриш учун (АҚШ ва Россия) биргаликда масъул” эканини айтар экан, глобаллашув ижобий маънодаги ўзаро бўйинсуниш асосидаги муносабатларни шакллантиришга мажбур қилганини таъкидлади.\n“Халқаро ишларда мувозанат формуласи биттадир: бу тинч қўшничилик, халқаро ҳуқуқ меъёрларига таяниш, коллектив хавфсизлик, зиддиятларни дипломатик йўллар билан ҳал қилиш сиёсатидир”, - деди Сергей Лавров.\nТашқи сиёсат маҳкамаси раҳбари Россия АҚШ билан ўзаро рақиб эмаслиги, демак янги совуқ уруш учун асос йўқлигини маълум қилди.\nИнститутдаги чиқиши чоғида С.Лавров АҚШнинг Шарқий Европада ракета ҳужумидан мудофаа тизими элементларини жойлаштириш масаласига ҳам тўхталиб, Вашингтон ўзининг бу режасидан воз кечиши кераклигини таъкидлади.\nС.Лавров тилга олган яна бир масала Косово муаммосидир.\nТашқи ишлар вазирининг айтишича, сўнгги икки масала Россия учун “қизил чизиқ”дир.\nС.Лавров “қизил чизиқ” нималигини тушунтирар экан: “Бу миллий хавфсизлигимиз ёки халқаро ҳуқуқий тартибга реал хавф пайдо бўлди, деганидир”, - деди.


БОҚИЙ ҚАДРИЯТЛАРИМИЗ: Ху келибсан, Меҳржон! - Андижоннома\nОлтин куз – сарҳисоб палласи. Саховатли фаслда баҳор ва ёз давомида қилинган меҳнатлар бўй кўрсатади. Дала-боғлардаги тўкин-сочинлик бозорлару дастурхонларимизга кўчган: сархил мева, сабзавотлар дилни яйратади.\nШундай фарахбахш кунларда юртимизга Меҳржон байрами қадам ранжида қилади. Сентябрь ойининг 22-санасида нишонланадиган бу айёмдаНаврўзи олам сингари кун ва тун тенг бўлади. Тарихи икки минг йилга бориб тақаладиган Меҳржон (Меҳргоҳ) байрамида одамлар бир-бирларига томорқаларию боғ-роғларида етилган мева, сабзавот ва бошқа ҳосиллардан тортиқ қилишган. Қишлоқ, овуллар аҳли бир жойда жам бўлиб, бир-бирларига меҳр улашишган, ўзаро оқибатли бўлишга ундашган.\nАбу Райҳон Беруний "Қадимий халқлардан қолган ёдгорликлар"асарида "Меҳржон" сўзини "Қуёшва "жон севгиси" деган маънолар билан боғлаб талқин қилади. Бу, бежиз эмас, албатта. Чунки энг қадимги даврларда кўпгина ибтидоий халқлар қатори ўрта осиёликлар ҳам қуёшга сиғинишган.\nЭронда ва бошқа жойларда "Меҳржон" (ёки "Меҳргон"), кўҳна Хоразмда – "Чири-руж", Сўғдда эса "Ним-сарда" номи билан машҳур бўлган. Фирдавсийнинг "Шоҳнома" асарида бу байрам хусусида фикрлар бор. Наврўз ва Меҳржон зардуштийлар йилномасида бир-бирига файз бериб, икки дурдек чақнаб турган. Шунинг учун бўлса керак, Беруний "Қуёш ва Ой фалакнинг икки кўзи бўлганидек, "Наврўз" ва "Меҳржон" – замоннинг икки кўзидир", дейди.\nКишилар табиат уйғониши, далаларда иш бошланишини "Наврўз" ("йил боши") сифатида тантана қилганлар. Ўсимликлар дунёсининг ўсишдан тўхтаб, "уйқуга кетиши" ва меҳнат мавсуми якунланишини "Меҳржон" ("Йил ярми") деб нишонлаганлар. Мазкур байрам, бир томондан, коинот ва ерга жон ато этиб турган Қуёшни қадрлашга даъват қилган, иккинчидан барчани қиш ғамини ейишга ундаган.\nАждодларимизнинг асосий байрамларидан бири бўлиб келган – Меҳржон кейинги минг йил ичида алоҳида байрам сифатида кенг нишонланмай қўйилган бўлса-да, у бутунлай йўқолмаган. Меҳржон куз ва ҳосил байрамларига бўлиниб кетди. Эндиликда кўпгина қадимий байрамлар каби Меҳржонни ҳам тиклаш ғояси ўртага ташлана бошлади. Мустақилликдан сўнг қадимий Меҳржон юртимизда ҳам ўтказиб келинмоқда.\nХалқимиз табиатидаги бағрикенглик, меҳмондўстлик, меҳр-шафқат, саховатлилик каби гўзал фазилатларнинг завол топмай давом этишида бу байрамнинг ҳам ҳиссаси катта. Шу боисМеҳржон юртимизда эзгу умидлар ва шоду хуррамлик билан қарши олинади.


Аҳмед Шаҳид: “Ўзбекистон турли уюшмаларнинг уйғунликда яшаши ва барча учун дин эркинлигини таъминлашга тайёр эканлигини намоён этмоқда” - Халқ сўзи\n16:31 08 Июнь 2018 Сиёсат\nХусусан, БМТ Инсон ҳуқуқлари бўйича кенгашининг дин ва эътиқод эркинлиги бўйича махсус маърузачиси Аҳмед Шаҳид бу Ўзбекистон турли уюшмаларнинг уйғунликда яшаши ва барча учун дин эркинлигини таъминлашга тайёр эканлигидан далолат беришини таъкидлади.\n“Мен парламент томонидан мазкур “йўл харитаси” қабул қилинишини олқишлайман. Бу сиёсатчиларнинг мамлакатда инсон ҳуқуқлари билан боғлиқ ҳолатни яхшилаш ва ҳар томонлама дин эркинлигини таъминлашга эришиш учун тайёр эканлигини англатади”, деди у.\nУ охирги 15 йилда БМТ тизимида Ўзбекистонга илк бор ташриф буюрган махсус маърузачидир. Мутахассис ўтган йилнинг 2-12 октябрь кунлари мамлакатимизга келган ва ўз сафари чоғида 12 та тавсия билдирганди.\nХусусан, диний маърифат даражасини ошириш, уюшмалар эркинлигини кенгайтириш, ўз фикрини эркин ифодалаш ҳуқуқини ҳимоя қилиш, шунингдек, қонун устуворлигини мустаҳкамлаш, суд тизими мустақиллигини таъминлаш каби масалаларда ўз фикрлари билан ўртоқлашганди.\nАҳмед Шаҳид ҳокимият янги “йўл харитаси”ни амалга оширишда инсон ҳуқуқлари соҳасидаги асосий принципларга риоя этишига умид билдирди. У Ўзбекистонга ўзининг экспертлик кўмагини ҳам таклиф қилди.\nХалқаро эксперт ўз баёнотида Ўзбекистон Президенти 5 май куни имзоланган Инсон ҳуқуқлари умумжаҳон декларацияси қабул қилинганининг 70 йиллигига бағишланган тадбирлар дастури тўғрисида Фармон имзолаганини эътироф этиб, мазкур ҳужжатда қатор, жумладан, ҳуқуқни ҳимоя қилиш соҳасида халқаро ташкилотлар билан ҳамкорликни мустаҳкамлашга оид 38 та аниқ чора белгилаб қўйилганига урғу берди.\nБМТ вакилининг фикрича, Ўзбекистонда турли уюшмаларнинг уйғунликда яшаши динлараро муносабатларни қўллаб-қувватлаш ва ҳар бир инсон ўзлигини намоён этиши орқали жамиятнинг равнақ топишига самарали асос яратади.\nБундан олдин Аҳмед Шаҳид БМТ янгиликлар хизматига берган интервьюсида Ўзбекистон Буюк ипак йўлининг бир қисми эканлиги, бу заминда турли маданиятларга нисбатан бағрикенглик анъанаси қадрланишини айтиб ўтганди. У айни чоғда бир неча ўн йил давом этган собиқ иттифоқ даврида диний эътиқод босимга учраши натижасида диний маърифат ресурслари деярли йўқ бўлиб кетганини қайд этган.\nБМТ эксперти бугун диний маърифатни тиклаш зарурияти бор деб ҳисоблайди.\nУнинг фикрича, акс ҳолда бу борада бўшлиқ ҳосил бўлади. Оқибатда мамлакат 90-йилларда ташқи дунёга очилгани каби бу ерга турли, хусусан, динни ниқоб қилиб олган бузғунчилик ғоялари осонгина кириб келиши мумкин.


Байроғимиз — ғурур ва ифтихоримиз! | Ўзбекистон Халқ демократик партияси\n2021-11-17 12:37:16 253\nбайроғи тўғрисида”ги қонуни қабул қилинган кун!\nЭртага давлатимиз суверенитетининг рамзларидан бири – мустақил Ўзбекистон Республикасининг “Давлат байроғи тўғрисида”ги қонуни қабул қилинганлигига 30 йил тўлади.\nДавлат рамзлари ҳар бир мамлакатнинг мустақиллигини ифодаловчи муқаддас белгидир. Ўзбекистонимизнинг давлат рамзлари халқимизнинг шон- шарафи, тарихий хотираси ва интилишларини ўзида мужассам этиб, тинч ва осойишта, озод ва эркин ҳаётимиз, ёруғ келажагимизга бўлган ишончи ифодасидир.\nЎзбекистон суверенитетини белгилайдиган рамзлар орасида Давлат байроғи алоҳида ўрин тутади. Зеро, байроқ халқнинг ўтмиши ва бугуни, мустақиллиги, тинчлиги ва барқарорлигининг тимсолидир. У ер юзининг сарҳадларида мустақил Ўзбекистон давлати борлигини англатади ва ўзида миллий-маданий анъаналаримизни мужассамлаштиради.\nҚадимдан юртимиз давлатчилигида байроқ аждодларимиз учун озодлик, куч-қудрат, жасорат, ғалаба тимсоли бўлган. Соҳибқирон Амир Темур салтанатида давлат туғи адолат, буюк куч-қудрат рамзи ҳисобланган\nҲақиқатан ҳам, ҳаётимизда рамз ва тимсолларнинг ўрни катта. Зеро, миллий рамзлар ор-номус, шон-шараф саналган. Шайх Нажмиддин Кубронинг жасоратини тарихдан яхши биламиз. Ҳамон бу буюк қаҳрамонлик тилдан тушмайди, ҳанузгача халқимизни ватанпарварликка, қаҳрамонликка чорлайди. Юрт байроғини ёв қўлига топширишни истамаган Нажмиддин Кубро уни қўлида маҳкам тутганча жон берган эди. Душман ҳарчанд уринмасин, унинг қўлидан байроқни тортиб ололмай, охири панжалари билан кесиб олади. Туғини жонидан ортиқ асраган Тўмарис, Спитамен, Муқанна, Темур Малик, Амир Темур, Жалолиддин Мангуберди каби ўнлаб саркардалар ҳаёти ҳам бугун авлодларимизга катта ибрат. Аслида Ватан байроғини кўзга суртиш, уни тўтиё қилиш Ватанни севиш, унинг учун жонини фидо қилишга тайёр бўлиш деганидир.\nБугун миллий байроғимиз нафақат давлат идора ва муассасалари, ўқув юртлари, балки Ўзбекистон аъзо бўлган халқаро ташкилотлар, чет эллардаги элчихона ва доимий ваколатхоналаримиз пештоқида ҳилпираб турибди. Турли байрам тантаналарида, мамлакатимиз аъзолари қатнашаётган халқаро миқёсдаги сиёсий, маданий-маърифий тадбирларда, нуфузли спорт мусобақаларида ҳам байроғимиз Ватанимизнинг шаъни, халқимизнинг ғурурини ёрқин акс эттирмоқда. Биргина мисол, халқаро спорт беллашувларида ғалаба қозонган спортчиларимиз шарафига юртимиз байроғи баланд кўтарилган лаҳзада ҳар биримиз чексиз ҳаяжон билан фахр ва ифтихор ҳиссини туямиз ҳамда ғурурланамиз.\nДавлат рамзларининг муқаддаслигини, улар бизга юрт манфаати ҳамма нарсадан устунлигини англатиб, эслатиб туришини ҳар биримиз ёдда тутишимиз ва ёш авлодга етказишимиз шарт.\nБайроғимизнинг баландлиги юртимизнинг обрў-нуфузи юксаклигидан далолатдир. Шундай экан, фахримиз ва ғуруримиз тимсолини ҳамиша эъзозлайлик ва бошимиз узра баланд кўтарайлик, байроғимиз мангу ҳилпирайверсин!\nРанги ҳаёт мисоли,


O‘zLiDeP Сирдарё вилоят Кенгаши, туман хотин-қизлар қўмитаси, “Оила” илмий-амалий тадқиқот маркази туман бўлими билан ҳамкорликда “Эрта ва қариндошлар ўртасидаги никоҳнинг салбий оқибатлари” мавзусида давра суҳбати ўтказди.\nСирдарё тиббиёт коллежида ташкил этилган тадбирда аҳоли саломатлигини мустаҳкамлаш, оналик ва болаликни муҳофаза қилиш, тиббий хизмат сифатини ошириш, чақалоқлар ва болалар ўлимини камайтириш бўйича тизимли ишлар амалга оширилаётгани таъкидланди.\n“Вилоятимизда хотин-қизлар манфаатларини ҳимоялаш, уларнинг ижтимоий фаоллигини ошириш, саломатлигини мустаҳкамлаш ишлари доимий эътиборда. Бироқ, бугунги кунда миллий анъана ва қадриятларимизни менсимаслик, урф-одатларимизга зид ҳолатлар оилавий муносабатларга путур етказмоқда. Буни айрим ёшларнинг никоҳ масаласига юзаки ёндашаётгани, фарзанд тарбия-сига бепарволиги, ота-оналик бурчи ва масъулиятини чуқур англамаслигида кўриш мумкин”, – дейди O‘zLiDeP Сирдарё вилоят Кенгаши бўлим мудири Сабоҳат Бабаева.\nМутахассисларнинг фикрича, қизларнинг 16-18 ёшларда она бўлиши жиддий муаммоларни келтириб чиқаради. Кўп ҳолларда бундай ёшдаги қизларнинг соғлом фарзандни дунёга келтиришида турли муаммолар келиб чиқади. Энг ёмони, қизларнинг жисмонан ва руҳан оналикка тайёр бўлмасдан оила қуриши кўпинча туғруқ жараёнида ўлим хавфи ортишига сабаб бўлади.\nТадбирда айрим ота-оналарнинг орзу-ҳавасга берилиб, қизларни эрта турмушга узатиш муаммоси мавжудлиги айтиларкан, бундай ҳолатларни олдини олиш бўйича ота-оналар билан тушунтириш, тарғибот ишлари олиб бориш лозимлиги таъкидланди.


2019 йилнинг энг зўр камерофонлари: DxOMark рейтинги чиқди - Terabayt.Uz\nDxOMark лабораторияси асосан камераларни холис текширувдан ўтказиб, беҳолаши билан донг таратган. Шунингдек, нисбатан яқинда у смартфонларнинг овоз янгратиш хусусиятларини текширишни йўлга қўйди ва бу борадаги илк рейтингини эълон қилган.\nМазкур компания жорий йилнинг энг яхши камерофонлари рейтингини эълон қилди. Унда биринчи ўринни Huawei Mate 30 Pro ҳамда Xiaomi Mi CC9 Pro Premium Edition ўзаро бўлишиб олишди. Рейтингни тузувчилар аъло сифатли расм ва видеолар олишга қодир бўлган бу икки смартфонни мобил фотографлар учун энг яхши танлов, дейишди.\nГарчи камера конфигурациялари ҳар хил бўлса-да бу икки моделнинг суратга олиш сифатида деярли фарқ йўқ. Huawei флагмани фотосъёмкани зўр уддалайди, хусусан, тунги суратга олиш учун Mate 30 Pro энг яхшиси бўлиб чиққан:\nXiaomi камерофони эса зум билан – сифатни йўқотмаган ҳолда яқинлаштириб суратга олиш ҳамда роликлар тайёрлаш бўйича етакчилик қилди.\nЎҚИНГ: Xiaomi ва Redmi смартфонларида энди «яширин камера технологияси» қўлланади\nApple iPhone 11 Pro Max (сотиб олиш) ҳамда Samsung Galaxy Note 10+ 5G флагманлари эса учинчи ва тўртинчи ўринларни тақсимлаб олишди. Бунда купертиноликларнинг вакили видео олиш учун энг маъқул, жанубий кореяликлар маҳсулоти эса ультра кенг бурчакли расмлар бўйича энг яхши смартфон деб топилган.\nУмумий рейтингда бешинчи ўринни эгаллаган Samsung Galaxy S10 5G эса бирорта категория бўйича энг яхшиси бўлмаган.\nТекширувларнинг батафсил маълумотлари, гаджетларда олинган суратлар ва видеолар билан мана бу ерда (инглизчада) батафсил танишиш мумкин. Бундан ташқари, DxOMark селфи олиш бўйича йилнинг энг зўр смартфонларини ҳам эълон қилган ва бу рейтингни тез орада тақдим этамиз.\nЎҚИНГ: Apple кейинги йилдан Samsung билан ҳамкорлик қилади!\n#Huawei #Xiaomi #тест #камерофон #DxOMark #Huawei Mate 30 Pro #Xiaomi Mi CC9 Pro Premium Edition


– Биринчи куни камида 3000 одам келди. Улар паспорт копиясини тақдим қилганидан кейин¸ терговчи билан учрашиш учун жетон тарқатилди. Жетонда фалон куни фалон соатда фалон хонага келасиз¸ деб ëзилган. Айтилган пайтда келганларни терговчилар қабул қилиб¸ уларнинг аризасини расмийлаштирмоқда. Бугун ҳам анча одам турипти. Ҳеч қаерда расмий эълон берилмаган бўлса ҳам¸ одамлар бир-биридан эшитиб келаяпти¸ - деди махсус штабнинг вакили.\n– Суд тергов тугагандан кейин ҳал қилади. Аҳмадбой Турсунбоев бошчилигидаги жиноий гуруҳ ҳаракатлари туфайли еткизилган моддий зарарни қоплаш масаласи кейинги жиноят ишларининг натижаларига қараб ҳал қилинади. Ҳозир тергов жараëни прокуратура органларида кетаяпти. Пул берганлар дастлаб тергов органларига расмий ариза билан мурожаат қилиши керак. Бу жараëн бошланди¸ қачон тугаши судга эмас¸ терговга боғлиқ¸ - деди Олий суд матбуот хизмати расмийси.


«ОЙ КУНЛАРИ» ОЛДИДАН ТЕРИ ПАРВАРИШИ\nҲайз олди кунлари тери кўринишида ёқимсиз ўзгаришлар юз беради. Юз терисидаги майда тошмалар, қичишиш, ҳуснбузар яна тери ёғлашишини айтмайсизми? Батафсил... Янги шарх қўшиш ГЎЗАЛЛИК ҲАҚИДА ЁЛҒОН ВА ҲАҚИҚАТЛАР «Шоколад ва пирожнийлар ейиш ҳуснбузар чиқишига сабаб бўлади».\nБатафсил... Янги шарх қўшиш ЮЗДАГИ АЖИНЛАР НИМАЛАРНИ СЎЗЛАЙДИ?\nБатафсил... Янги шарх қўшиш АЖИНЛАРГА ҚАРШИ СИНАЛГАН ПАРҲЕЗ!\nБу афсона эмас, балки инглиз диетологлари томонидан текширилган усуллардан бири. Агар юз терингизга эрта ажин тушмаслигини истасангиз, қуйидаги таомномага диққат қилинг. Батафсил... Янги шарх қўшиш ОМАД САРИ 14 ҚОИДАГА АМАЛ ҚИЛИНГ!\n«Нима бўлишидан қатъи назар, фақат олға!» деган шиорга амал қилинг! Бир синаб кўринг, натижаси аъло бўлади!\nБатафсил... Янги шарх қўшиш ТУШЬ ЧЎТКАСИ ТАНЛАЙ ОЛАСИЗМИ?\nТўғри танланган тушь чўткаси киприкларга ҳажм бериши, узунлаштириши ҳамда чиройли кўринишга келтириши мумкин. Хўш, бу ишни қандай уддалаймиз? Батафсил... Янги шарх қўшиш Айшвария РАЙдан мафтункор бўлиш сирлари\nАйшвария Рай дунёнинг энг гўзал аёлларидан бири ҳисобланади. Унинг кўзларида, сочларида, юзида асл ҳиндча мафтункорликни кўриш мумкин. Батафсил... Янги шарх қўшиш ЮЗИМИЗГА МОС КРЕМ ТАНЛАШНИ ЎРГАНИНГ\nТўғри ва терига мослаб танланган крем соғлом чирой гаровидир. Батафсил... Янги шарх қўшиш ЁҒУПАНИ СУРТИШНИНГ 8 ҚОИДАСИ\nҲар бир аёлнинг бисотида бўлиши керак бўлган гўзаллик воситаларидан бири, шубҳасиз – ёғупадир. Уни сурдингизми? Батафсил... Янги шарх қўшиш БАҲОРИЙ ЛИБОСЛАРДА 10ТА НАФИС РАНГНИНГ УЙҒУНЛИГИ\nБаҳорий либосларни танлаганда ушбу замонавий, нафис ва ёрқин ранглардан фойдаланинг.\nСОЧЛАРГА ҲАЖМ БЕРУВЧИ 3 НИҚОБ\nТЕРИ ТОНУСИНИ МУСТАҲКАМЛОВЧИ МАШҚЛАР


ТИВ ходими Ўзбекистонда афғон қочқинлари йўқлигини айтмоқда\nЎзбекистон расмийлари мамлакатда афғон қочқинлари борлигини рад этишмоқда. Ҳуқуқ фаоллари эса, ўз навбатида, уларнинг сони юзлаб эканини айтишмоқда. Термиз ва Тошкент шаҳарларида сафарда бўлган «Немис тўлқини» (Deutsche Welle) мухбири шундай оилалар билан учрашиб суҳбатлашгани ҳақида ёзди.\nУларнинг бири, мақола муаллифига кўра, афғонистонлик журналист ва аёллар ҳуқуқи фаоли, икки ўғилнинг онаси, 26 ёшли Марина исмли аёлдир. Август ойининг ўрталарида Афғонистонда ҳокимиятни толиблар босиб олган пайтда у икки фарзанди, эри, опаси ва унинг оиласи билан биргаликда Мозори Шарифни тарк этиб, қочишга муваффақ бўлган.\nҲозир улар Тошкентда, бир қанча халқаро ҳуқуқ ҳимояси ташкилотлари кўмагида олинган квартирада яшашмоқда. Шу пайтгача Маринанинг оиласи руҳларини чўктирмасликка ҳаракат қилиб келишган, бироқ кейинги кунларда бу жуда қийин бўляпти, дея ёзади DW журналисти.\n«Бутун оиламиз мени дея қўрқишади. Чунки мен ҳамиша толибларга қарши гапириб келганман. Мозори Шарифда қаттиқ отишмалар бўлган. Қандайдир тасодиф билан ўзбек визасини олишга муваффақ бўлдик, биз кетишимиз билан чегараларни ёпишди», дея ҳикоя қилади Марина DW билан суҳбатида.\n“Биз қолишни хоҳлардик, лекин улар бизни топишарди”\nАфғонистонда Маринанинг тўрт опа-синглиси ва ота-онаси қолган, шу боис исми шарифини айтишга қўрқади, қариндошларидан қасд олишлари мумкинлигидан қўрқади. Унинг журналистика ва фаоллик билан шуғуллангани унга Афғонистонда толибларнинг ўлим ҳукми чиқаришига асос бўлиши мумкин.\n«Биласиз-ку, Афғонистонда ҳозир журналистларга қарши вазият қандайлигини. Уларни отишяпти, ўлдиришяпти, уришяпти, қийнашяпти… Биз қолишни хоҳлардик, лекин бу жуда хатарли бўларди. Улар бизни топишарди», дейди Марина DW мухбири билан суҳбатида.\nМақола муаллифига кўра, ҳозир Марина ва унинг оиласи хатардан йироқда, бироқ бу фалокат ортда қолганини англатмайди. Аёл Тошкентдаги квартирасидан ташқарига чиқишга қўрқади. Чунки у ҳукумат одамлари ёки «Толибон»га яқин шахсларга дуч келиши мумкин.\nЭнг ёмони, яқин кунларда уларга берилган уч ойлик виза муддати тугайди. Ўзбекистон эса қочқинлик мақоми ҳақидаги БМТнинг Женева конвенциясини имзоламаган, ўз-ўзидан на унга ва на қариндошларига бундай мақом берилмаган.\n«11 ноябрь куни бизнинг икки йўлимиз қолади. Қаршимизда икки эшик қолади. Ё биз янги ҳаётни бошлаймиз, ё Афғонистонга қайтиб кетамиз»,дейди Марина.\nЎзбекистонда қочқин мақомисиз\nҲуқуқ фаоллари ҳисоб-китобига кўра, Ўзбекистонда бир неча юз афғон қочқини бор. Улар ҳам Марина ва унинг оиласи каби қийинчиликларни бошдан кечиришмоқда. Марказий Осиёда инсон ҳуқуқларини ҳимоя қилиш уюшмаси (AHRCA)га кўра, Афғонистондаги ҳокимият «Толибон»га ўтгач, у ердан камида 2000 одам қўшни Ўзбекистонга кўчган. Мантиқан олганда, бу одамларнинг ҳаммаси қочқиндир, лекин ўзбек қонунчилигида қочқинлик мақоми бериш кўзда тутилмаган», дея таъкидлайди AHRCA раҳбари Надежда Отава DW мухбири билан суҳбатда.\nТошкентда истиқомат қилувчи фаол, сиёсий таҳлилчи Анвар Назировнинг сўзларига кўра, афғон қочқинлари мақомининг ноаниқлиги уларнинг Ўзбекистон ҳукумати олдида заифлигини англатади. Ахир визалари тугагач, улар де-факто ноқонуний муҳожирларга айланишади.\n“Кейин ноқонуний ҳуқуқий мақомда бўлиб, улар босим, товламачилик, коррупция ва ҳоказоларга дуч келишлари мумкин”, дейди у. Назировга кўра, афғон қочқинлари учинчи давлатдан қочқин мақомини олгунча Ўзбекистон ҳукумати уларнинг визаларини янгилашига рухсат бериши керак.\n«Бу ерда ҳеч қандай қочқинлар йўқ»\nЎзбек матбуотига кўра, мамлакат ТИВ раҳбари виза муддати тугаган афғонларни ватанига депорт қилмасликни ваъда қилган. Бироқ мақола чоп этилиши керак бўлган пайтга келиб ҳам DW Ўзбекистон Ташқи ишлар вазирлиги бу маълумотни тасдиқламаганинини билдиради.\nШу билан бирга, Ўзбекистон ҳукумати Афғонистондан янги келганларга нисбатан ўз позициясини билдирди, дея ёзади мақола муаллифи.\n“Мамлакатимизда қочқинлар йўқ, биз уларни қабул қилмадик. Дастлаб қочқинлар оқими бўлганида, биз «Толибон» билан гаплашганмиз. «Толибон» улар билан гаплашиб, ҳамманинг уйига қайтишини сўраган ва уларнинг барчаси ўз ихтиёри билан мамлакатларига қайтишган, Ўзбекистонни тарк этишган”, дея иқтибос келтиради DW ТИВ матбуот котиби Юсуф Қобулжоновдан.\nҚобулжоновнинг фикрича, Ўзбекистонга келган афғонларнинг бир қисми «Толибон»нинг ҳокимиятни эгаллаб олганини баҳона қилиб, яхши ҳаёт излаб ватанларини тарк этишган. «Балки Афғонистондан одамлар оқими кучайган дастлабки пайтда келганида уларнинг бирлари ҳақиқатан ҳам қочқин бўлгандир, айримлари эса бу вазиятдан яхшироқ ҳаёт излаб фойдаланмоқчи бўлганлардир. Ғарб давлатлари Ўзбекистондан олиб кетишларини истаб, улар Афғонистонни тарк этишган”, дея ҳисоблайди у.\nҚочқинлар ҳақида ўзбеклар нима демоқда\nАмударё бўйида, Ўзбекистон ва Афғонистон чегарасида жойлашган Термиз шаҳри турғунлари ҳам мамлакат ҳукуматининг сўзларини такрорлайди.\n«Бу ерда қочқинлар йўқ. Бу ерда узоқ йиллардан бери яшайдиган афғонлар бор. Уларнинг кўпини биламан», дейди бозорда уй-рўзғор буюмлари сотувчи аёл.\nФақат бир харидор DW нашрига баъзи афғон қочқинлари шаҳардаги қурилиш майдончаларида ишлаётганини айтди.\nШу билан бирга, ҳаммаси бир овоздан Ўзбекистон ҳукуматининг қўшни Афғонистон билан муносабатларни ривожлантириш борасидаги ҳаракатларига ишонишини таъкидлашди.\n«Ўзбек аскарлари бизни ҳимоя қилиш учун кечаю кундуз чегарада навбатчилик қилмоқда. Шу боис бехавотир шу ерда ўтириб савдо қилпяпмиз», деди ёнғоқ ва қуритилган мевалар сотувчи аёл DW нашрига .\nТермизда нима гаплар?\nАфтидан қўшни Афғонистондаги янги ҳукумат ҳақида гап кетганда, Тошкент кескинроқ гапиришдан қочишга уринаётганга ўхшайди. Бир томондан, аҳолисининг аксарияти мусулмонлар бўлган Ўзбекистон ҳукумати узоқ вақтдан бери мамлакатдаги мусулмонларнинг радикаллашуви эҳтимолидан қўрқади. Катта эҳтимолда Кобулдаги исломчилар Ўзбекистон ҳукуматини хавотирга солмоқда. Тошкент ҳали «Толибон» ҳукуматини расман тан олмаган.\nБошқа томондан, Ўзбекистон расмийлари ва «Толибон» ўртасида аллақачон музокараларнинг бир қанча раундлари бўлиб ўтган. Афғонистон Ўзбекистон учун муҳим савдо шериги ҳисобланади. Ҳар куни Афғонистондан келаётган юк машиналари Термиздан ўтиб, турли товарлар, жумладан, картошка ва ловия олиб ўтади.\nБундан ташқари, Ўзбекистон Афғонистонга электр энергияси етказиб беради ва Афғонистон орқали Покистонга ўтувчи темир йўл линияси қуришни режалаштирмоқда, бунинг натижасида Ўзбекистон денгиз портларига чиқиш имкониятига эга бўлиши мумкин.\n«Афғонистон Ўзбекистон учун стратегик аҳамиятга эга. Аввало, миллий хавфсизлигимиз, минтақавий хавфсизлигимиз, иқтисодий манфаатларимиз нуқтаи назаридан», дейди Ўзбекистон Ташқи ишлар вазирлиги матбуот котиби Юсуф Қобулжонов ва Афғонистондан жанубий денгизларга чиқиш, яъни транзит йўли муҳимлигини урғулайди.\n«Биз реал ҳақиқатдан келиб чиқиб ҳаракат қиляпмиз. Бугунги кунда бошқа муқобил йўл йўқ», дейди у Ўзбекистон ҳукуматининг Қобулдаги «Толибон»га нисбатан позициясини шарҳларкан.\nТушкун бир ноаниқлик\nСиёсий таҳлилчи ва ҳуқуқ фаоли Анвар Назиров фикрича, Ўзбекистондаги афғон қочқинлари айни сиёсий муросанинг гаровида қолишмоқда. “Уларнинг ҳаёти хавф остида, барчаси «Толибон»нинг қора рўйхатига киритилган.\n“Улар тасодифий одамлар эмас, сўнгги ўн-ўн беш йил ичида Афғонистон тараққиётига чинакам ҳисса қўшган инсонлар”, дея давом этади Назиров афғон қочқинлари орасида фуқаролик жамияти фаоллари, журналистлар ва санъаткорлар кўплигини назарда тутиб.\n«Ўзбекистон ҳали бу юзадан муносабат билдирмади. Тушунишимча, Ўзбекистон «Толибон»дан қўрқади. Ўзбекистоннинг бу мавзуга тортилишни истамайди», дея таъкидлайди сиёсатшунос.\nЎз навбатида, Тошкентда қолиб кетган Марина ўзи ва оиласи учун ноаниқлик тез орада барҳам топишига умид қилмоқда. Унинг сўзларига кўра, унинг учун оиласи қаерга кўчиб ўтишга мажбур бўлиши унчалик муҳим эмас, лекин у бир нарсани билади: Афғонистонга, «Толибон»га қайтиш мумкин эмас.\n«Агар мени Афғонистонга депорт қилишса – шундай хатар кутилмоқда – улар мени шунчаки ўлдиришлари мумкин, тамом, – дея тушунтиради у. – Мен ҳар дақиқа ўйлайман, уйғониб телефонимга тикиламан, календарга қарайман. Яна қанча кунимиз қолди экан».\ndata-title="ТИВ ходими Ўзбекистонда афғон қочқинлари йўқлигини айтмоқда" data-description="<!-- wp:paragraph --> <p>Ўзбекистон расмийлари мамлакатда афғон қочқинлари борлигини рад этишмоқда. Ҳуқуқ фаоллари эса, ўз навбатида, уларнинг сони юзлаб эканини ..." data-image="https://eltuz.com/wp-content/uploads/2021/11/ABC10.jpeg" data-url="https://eltuz.com/kundalik/218952/" data-services="facebook,odnoklassniki,twitter,telegram" data-counter="ig">


ЎзА - Шу кеча-кундузда бозорларимиздаги нархлар қандай?\n13.05.2019 17:53 Чоп этиш версияси\nШу кеча-кундузда бозорларимиздаги нархлар қандай?\nЎзбекистон истеъмолчилар ҳуқуқларини ҳимоя қилиш жамиятлари федерацияси республикамиз бозорларидаги нарх-навони ўрганишда давом этади.\nРеспубликамиз бозорларидаги озиқ-овқат, ноозиқ овқат ва қишлоқ хўжалиги маҳсулотларининг 2019 йил 12 май ҳолатидаги нархлари\nЭнг арзон нарх Қорақалпоғистон Республикасининг Нукус шаҳар Марказий деҳқон бозорида кузатилди. Ушбу бозорда 1 кг. мол гўштининг нархи 28 000 сўмдан 38 000 сўмгача сотилмоқда.\nБир килограмм мол гўшти учун энг қиммат нарх “Чорсу” деҳқон бозорида қайд этилган – 32 000 сўмдан 42 000 сўмгача.\nҚўй гўшти учун энг арзон нарх ҳам Қорақалпоғистонда, аниқроғи Нукус марказий бозорларида қайд этилди. Бу ерда сиз 1 кг. қўй гўштини 28 000 дан 33 000 сўмгача харид қилишингиз мумкин.\nЭнг қиммат нарх бу ҳафтада ҳам Сурхондарё вилояти Термиз шаҳар Марказий деҳқон бозорида кузатилди – 1 кг. қўй гўшти 42 000 дан 45 000 сўмгача.\nЭнг арзон нарх Хоразмда Урганч шаҳар Марказий деҳқон бозори ҳамда Намангандаги “Сардоба” деҳқон бозорида қайд этилди – 13 000 сўмдан 15 000 сўмгача.\nЭнг қиммат нарх эса Тошкентдаги “Миробод” деҳқон бозори ва Қорақалпоғистон Республикаси Нукус шаҳар Марказий деҳқон бозорида кузатилди – 14 000 дан 20 000 сўмгача.\nЭнг арзон нарх Сурхондарёда, Термиз шаҳар Марказий деҳқон бозори ҳамда Самарқанд шаҳар “Сиёб” деҳқон бозорида қайд этилган – 4 000дан 14 000 сўмгача.\nЭнг арзон ўсимлик ёғи пойтахтимиздаги “Фарҳод” деҳқон бозорида кузатилди. Бу ерда сиз ўсимлик ёғини 7 200 сўмдан бошлаб 11 500 сўмгача харид қилишингиз мумкин.\nЭнг арзон нархдаги ун Тошкентдаги “Фарҳод” деҳқон бозорида кузатилди. Бу ерда 1 килограмм ун учун 2 200 сўм тўлашингиз зарур.\n1-навли уннинг килограмми учун энг арзон нарх ҳам пойтахтимиздаги “Миробод”, “Фарҳод” ва “Қўйлиқ” деҳқон бозорларида қайд этилди – 1 750 сўмдан 3 000 сўмгача.\n1 килограмм олий навли ун учун энг қиммат нарх “Миробод” деҳқон бозорида қайд этилди – 4 900 сўм. 1-навли уннинг килограмми учун эса энг қиммат нарх Хоразмдаги Урганч Марказий деҳқон бозорида кузатилди – 4 000 сўмгача.\nЭнг арзон нарх Тошкент шаҳридаги “Миробод” деҳқон бозорида кузатилди – 4 300 сўмдан то 5 200 сўмгача.\n1 кг шакар учун республикамиздаги энг қиммат нарх Термиз шаҳар Марказий деҳқон бозори, Бухоро шаҳар Марказий деҳқон бозори, Жиззах шаҳар Марказий деҳқон бозори, Урганч шаҳар Марказий деҳқон бозори ҳамда Тошкентдаги “Чорсу” деҳқон бозорида қайд этилди – 4 900 – 5 500 сўм оралиғида.\nЭнг арзон нарх пойтахтдаги “Фарҳод”, “Юнусобод” ва “Қўйлиқ” деҳқон бозорларида қайд этилди – 1 200 сўмдан то 2 500 сўмгача.\n1 килограмм картошка учун энг қиммат нарх ҳам пойтахтимизда, “Чорсу” деҳқон бозорида кузатилди – 2 500 – 4 500 сўм оралиғида.\nЭнг арзон нарх Нукус шаҳар Марказий деҳқон бозори, Тошкентдаги “Миробод”, “Фарҳод” ва “Қўйлиқ” деҳқон бозорларида кузатилди – 5 000 сўмдан 11 000 сўмгача.\nЭнг қиммат нарх эса Тошкентдаги “Чорсу” деҳқон бозори, Урганч шаҳар Марказий деҳқон бозори, Жиззах шаҳар Марказий деҳқон бозори, Наманган шаҳридаги “Сардоба” деҳқон бозори, Бухоро шаҳар Марказий деҳқон бозори ва Андижондаги “Янги шаҳар” бозорида қайд этилди. Бу ерда 1 кг. помидорни 13 000 – 15 000 сўм атрофида харид қиласиз.\n800 сўмдан 3 500 сўмгача\nЭнг арзон нарх Намангандаги “Сардоба” деҳқон бозорида кузатилди. Ушбу бозорда хўжалик совунини 800 сўмдан (3 500 сўмгача) харид қилишингиз мумкин.\nЭнг қиммат нарх Жиззах шаҳар Марказий деҳқон бозори, Наманган шаҳридаги “Сардоба” деҳқон бозори, Урганч шаҳри ҳамда Тошкентдаги “Юнусобод” деҳқон бозорида қайд этилди – 800 сўмдан 3 500 сўмгача.


Қадриятлар қадри - zarnews.uz\nМаҳалла қадимдан қадриятлар қадрланадиган жой. Шунинг учун ҳам бир болага етти маҳалла ота-она, деб айтишади. Аммо биз ўз ишимиз, ўз уйимиз, ўз ташвишларимиз билан шу даражада ўралашиб қолганмизки, ўзимиз маҳалла ишларига кўмаклашиш ўрнига маҳалладан йўқлатсалар ҳам ҳафсаласизлик, лоқайдлик қиламиз, маҳалла тадбирларига бош-қош бўлмаймиз. Маҳаллада ёки бирор оилада фавқулотда бир ҳолат юз бермагунча оқсоқолларга қўшилиб маҳаллани бир айланиб, кексалардан ҳол сўраб, бебош ёшларни тергамаймиз. Нега???\nкоронавирус АҚШ Самарқанд ЙТҲ чегара Норозилик намойишлари карантини қоидалари коронавирус соғайганлар Қирғизистон Булунғур фирибгарлик Россия


Мунажжимлар башорати: 10 август куни юлдузлар Сизга нималарни ваъда қилмоқда? » Ўзбекистон янгиликлари – Zamin.uz\nБугун йўқ жойдан адолат излаб овора бўлманг. Йўқни барибир йўндириб бўлмайди. Кунингиз тушдан кейин ёрқин ҳодисаларга жуда бой бўлиши кутилади. Молиявий масалада у қадар омадингиз кулмаса-да, пулсиз ҳам қолиб кетмайсиз. Агар шу пулларнинг бир қисмини ўзингиз учун сарфласангиз, нур устига аъло нур бўларди. Кечқурун тоза ҳавода сайр қилишни унутманг. Ухлашга ётишдан олдин оғир ҳазм бўлувчи таомлар истеъмол қилманг.\n10 август куни бировларнинг жанжалига зинҳор қўшила кўрманг. Оқибатда ўзингизни айбдор қилиб қўйишади. Ҳар ким ўз муаммосини ўзи ҳал қилаверсин. Кун давомида табиат қўйнида дам олиш учун ҳам вақт ажратинг. Саломатлигингиз учун бу жуда ҳам муҳим. Шахсий ҳаётда эса ҳазил-мутойиба ёрдамидагина чигал вазиятлардан чиқиб кета оласиз. Муҳаббатда жуфтингиз ёки бўлғуси жуфтингизни бировлар билан асло таққослай кўрманг. Барибир ундан яхшисини топа олмайсиз.\nИшхонангизда биринчи қиладиган ишингиз ҳамкасблар ва раҳбарлар олдида мавқеингизни янада кўтариб олишдан иборат бўлиши лозим. Катта ишларни биринчи навбатда адо этишга ҳаракат қилинг. Улар даромаднинг ҳам каттасини олиб келади. Муҳаббатда қайноқ эҳтиросларга зеб берманг. Дакки эшитиб қолишингиз мумкин. Ҳар бир чигал вазиятдан дарс олинг. Токи келгусида бу хатолар такрорланмасин. Кечқурун кимлардир хизмат сафарига жўнаб кетиши мумкин. Бу сафар сизга ҳар жиҳатдан омад келтиради.\n10 август куни атрофдагилар, айниқса, ёши ўзингизга нисбатан улуғлар билан масофани сақлаган ҳолда мулоқот қилинг. Оилангиздагилар қаршисида ҳаддан зиёд қаҳрамонлик кўрсатишга уринманг. Жанжал келиб чиқиш эҳтимоли бор. Неки ишга қўл урманг, фақат ўз кучингизга ва имкониятингизга суянинг. Саломатлик ҳақида алоҳида қайғуринг.\nЮлдузлар кунингиз енгил кечмаслиги мумкинлигини башорат қилган. Дам олгингиз келади, бироқ вақт йўқ. Иш кўплигидан бош қашишга фурсат топа олмайсиз. Лекин даромади ҳам шунга яраша бўлади. Реактив самолёт каби катта тезликда ишларни битиринг-у, мулла жирингни хотиржам тортган ҳолда санаб олаверинг. Бу сизнинг шиорингизга айланиши керак. Кечқурун ажойиб бир инсон билан тасодифан учрашиб қолишингиз кутилади.\n10 августда ҳар бир вазиятга дилгирлик билан назар ташлашга ва таҳлил қилишга улгуришингиз керак. Иккиланишлар, ўйланиб туришлар бугун сизга фақат зарар келтиради. Ишхонангиздаги раҳбарлар сиздан янги ғоялар кутишмоқда. Шошилишингиз керак. Муҳаббатда шахсий туйғулар асирига айланишдан кўра, эркин қуш каби хаёлот осмонида сайр қила турганингиз маъқул. Эмоцияга эрк берманг.\nИчки дунёингизда яна бир дунё зоҳир этинг. У дунёга атрофдагиларнинг энг яхшиларини киритинг. Ҳадеганда бировларнинг муаммосини ҳал этишга киришаверманг. Ўзингизда ҳам муаммо тиқилиб ётибди. Агар кимдандир пул олишингиз зарур бўлса, бу пулларни ҳалол тер тўкиш эвазига ишлаб топган бўлсангиз, дарҳол олинг ва киссангизга жойланг. Сизни алдашларига йўл қўйманг. Кечқурун яқин дўстингиз катта даромад келтирадиган ишда ҳамкорлик таклиф этиши мумкин. Олдин ҳужжатлар билан танишиб, ана ундан кейин рози бўлинг.\n10 августда кайфиятингиз ҳар қачонгидан ҳам аълороқ бўлади. Бунга атрофдагилар ҳам арзирли жавоб қайтаришади. Кўрибсизки, шундай кўтаринки кайфиятда амалга оширилган ишлар албатта муваффақият олиб келади. Жуда ёғли ва ширин таомлардан илкис юз буринг. Айниқса, ошқозон-ичак ва жигарда муаммо бўлса, бундай таомларнинг яқинига ҳам йўламанг.\nКунингиз жуда енгил ва қувноқ кечади. Лекин кунни бошни баланд кўтарган ҳолда, мағрур кечиришингиз керак. Токи сизни кўролмаслар тилини тишласин. Ҳасадгўйлар ич-этини еб ўзлари қазиган чуқурга ўзлари йиқилсин. Ҳар жабҳада қариндошлар маслаҳатлари билан сизга далда бўлишлари кутилади. Моддий жиҳатдан сира кутилмаганда яқин танишлардан бири ёрдам қўлини чўзади. Кечқурун албатта тоза ҳавода сайр қилинг.\n10 августда адолат истай бошлайсиз. Тасаввурингизда атрофдаги жами жонзотлар сизга нисбатан адолатли бўлишлари лозим деб ҳисоблайсиз. Аммо сиз-чи? Сиз ҳам уларга нисбатан адолатлимисиз? Шу саволга жавоб топсангиз, ҳам енгил тортасиз, ҳам чигал вазиятлар чангалида қолиб кетмайсиз. Бугундан эътиборан гимнастика билан жиддий шуғуллана бошласангиз, яқин келажакда саломатликдан умуман шикоят қилмай қўярдингиз.\nЮлдузлар аввало тўлақонли дам олишингизни маслаҳат беришади. Илож топилса, табиат қўйнига чиқиб истироҳат қилсангиз ҳам зиён қилмасди. Куннинг иккинчи ярмида моддий жиҳатдан аҳволингиз яхшиланиши кутилади. Муҳаббатда эса икки томонлама муносабатларни янада мустаҳкамлаш учун биринчи бўлиб сиз ҳаракат бошлашингиз керак. Кечқурун айримларга нисбатан аллакимлар бўҳтон уюштириши мумкин. Бундай вазиятлардан сукут ёрдамидагина силлиқ чиқиб кета оласиз.\n10 август куни балиқ буржи остида туғилганларни фавқулодда олис сафар кутиб турибди. Сиз шу баҳонада дунёни томоша қилиш имконига эга бўласиз. Кун бўйи хаёлларингизда тафтиш ўтказинг. Шундай тафтиш ташкил этингки, хаёлингизда ҳеч қачон бўлмағур ҳодисалар ва гап-сўзлар эркин ҳаракатлана олмайдиган бўлсин. Шунда руҳан тетик ва кўтаринки бўласиз.\nБош саҳифа » Ҳаёт тарзи » Мунажжимлар башорати: 10 август куни юлдузлар Сизга нималарни ваъда қилмоқда?\n00:30 Мунажжимлар башорати: 26 июнь куни юлдузлар сизга нималарни ваъда қилмоқда?\n21:24 Мунажжимлар башорати: 10 август куни юлдузлар сизга нималарни ваъда қилмоқда?..


23:43, 12.05.2021 // 41640\nФарғонада 6 киши ҳалок бўлган ЙТҲ тафсилотлари маълум бўлди. Қурбонлар орасида 7 ойлик чақалоқ ҳам бор\nФарғонада 6 кишининг ўлими билан якунланган ЙТҲ икки Собалт иштирокида содир бўлгани, қурбонлар орасида етти ойлик чақалоқ ҳам борлиги маълум бўлди, дея хабар берди «Дарё» мухбири.\nФото: Фарғона вилоят ИИБ\nМаълум қилинишича, 2021 йилнинг 10 май куни Бухоро вилояти, Вобкент туманида яшовчи Б.Қ. бошқарувидаги Cobalt Тошкент—Ўш йўлининг Ёзёвон тумани «Гулистон» МФЙ ҳудудидан ўтаётганда қарама-қарши йўналишда ҳаракатланиб келаётган Д.С.нинг Cobalt автомашинаси билан тўқнашган.\nОқибатда олти киши тан жароҳати олиб, ҳодиса жойида ҳалок этган. Яна тўрт киши туман шифохонасининг жонлантириш бўлимига ётқизилган. Уларнинг аҳволи оғирлиги маълум қилинган.\nМазкур ҳолат юзасидан Ёзёвон туман ИИБ ҳузуридаги тергов бўлими томонидан Жиноят кодексининг 266-моддаси 3-қисми «а» (одам ўлимига сабаб бўлган транспорт бошқариш қоидаларини бузиш) банди билан жиноят иши қўзғатилиб, тергов ҳаракатлари давом этмоқда.\nЭслатиб ўтамиз, аввалроқ Хоразмда ҳайдовчилик гувоҳномаси бўлмаган 10-синф ўқувчиси бошқарувидаги Lacetti Damas’га урилгани оқибатда уч киши ҳалок бўлди, Қаршида содир бўлган ЙТҲда эса 29 ёшли ҳайдовчи ва унинг 5 ёшли қизи вафот этгани хабар берилганди.\nҚибрайда Damas ва »Жигули» тўқнашиши оқибатида бир киши жароҳат олди\nОлмалиқда Damas велосипедчини уриб юборди. Жабрланувчи шифохонада вафот этди\nСурхондарёда 3 кишини уриб юборган Damas ҳайдовчиси воқеа жойидан қочиб кетди. Жабрланганларнинг икки нафари вафот этган\n20:05 Кеча // 96790\n22:22, 26.07.2021 // 84912\n13:52 Кеча // 68596\n21:12, 26.07.2021 // 66228\n07:23 Бугун // 58323


"Озод Европа/Озодлик" радиосининг Прагадаги қароргоҳи.\nАҚШ сенаторлари президент Владимир Путинга Россияни "оммавий ахборот воситалари эркинлигига қарши давлат ҳомийлигида қилинаётган " ҳужумини тўхтатишга чақирди.\nСенатнинг Халқаро алоқалар қўмитасидаги Демократлар ва Республикачилар 12 мартдаги баёнотида айтилишича, Россия АҚШ томонидан молиялаштирилаётган Озодлик радиоси фаолиятини"чет эл агенти" тўғрисидаги бахсли қонуни асосида издан чиқаришни мақсад қилган.\nРоссиянинг Роскомнадзор давлат медиа-мониторинг агентлиги Озодлик радиоси рус тилидаги янгиликлар хизматларига оғир қоидаларга мувофиқ ёзма ва эфирга узатилган материалларни белгиламаганлиги учун 260 иш очди. Москва суди 142 та иш бўйича қарийб 1 миллион доллар миқдорида жарима ундирди.\n"Россия фуқаролик жамиятини заифлаштириш учун узоқ вақт ишлаган Кремл энди Россиядаги Озодлик радиосининг овозини ўчириш учун оғир" чет эл агентлари "қонунларини баҳона қилиб, суд ишлари ва жарималарни таъқиб қилмоқда", дейилади сенаторлар Крис Кунс (Демократ-Делавер), Митт Ромни ( Республикачи-Юта), Марко Рубио (Республикачи-Флорида) ва Сенатнинг ташқи алоқалар қўмитаси раиси Боб Менендез (Демократ-Ню-Жерси) қўшма баёнотида.\nСенаторлар Путинни оммавий ахборот воситалари устидан назоратни кучайтирганликда ва танқидчиларни жазолаш учун қонунлар қабул қилганликда, матбуот хавфсизлигига таҳдид қилганликда айблайдилар.\n"Ушбу қаттиқ медиа муҳитда Озодлик Россия халқига беқиёс хизматни кўрсатди ва уларга объектив журналистиканинг энг юқори стандартларига жавоб берадиган маҳаллий янгиликларни тақдим этди", дейди сенаторлар.\n"Хорижий агент" қонуни\nШу ой бошида АҚШ Давлат департаменти Россия ҳукуматининг "сўз эркинлиги"га қарши ҳаракатларидан "чуқур хавотир" билдирди.\nУшбу баёнот ўша куни Москва судяси Озодлик радиосининг компанияга "хорижий агент" қонуни бўйича жаримага тортилиши тўғрисидаги бешта апелляциясини рад этганидан кейин эълон қилинди.\nРоссиянинг "хорижий агент" деб номланган қонунчилиги 2012 йилда қабул қилинган ва бир неча бор ўзгартирилган. Бунинг учун чет элдан ёрдам оладиган ва ҳукумат сиёсий фаолият билан шуғулланадиган деб ҳисобланадиган, ўзларини "чет эл агентлари" деб таништирадиган ва аудиторлик текширувларига топширадиган нодавлат ташкилотларни талаб қилади.\nКейинчалик ўзгартиришлар чет элдан молиялаштириладиган оммавий ахборот воситаларига қаратилган.\n2017 йилда Россия ҳукумати Озодлик радиосининг олтита рус тилидаги янгиликлар хизмати ва Озодлик радиоси томонидан "Америка Овози" билан ҳамкорликдаги "Настояшчее время" тармоғини рўйхатга киритди.\n2020 йил охирида Россия ҳукумати қонунчиликка жисмоний шахсларни, шу жумладан чет эллик журналистларни ўзларининг "хорижий агентлари" рўйхатига киритиши ва уларга чекловлар қўйиши учун ўзгартириш киритилди.\n2020 йил декабрида расмийлар "чет эл агентлари" рўйхатига бешта шахс, шу жумладан Озодлик радиосининг рус хизматининг уч журналистини қўшдилар.\nУларнинг бештаси ҳам рўйхатга киритилганидан шикоят қилмоқда.\nОзодлик радиоси президенти Жейми Флай ушбу қоидаларни "бизнинг контент платформаларимизни бузиш ва томошабинларимизни қўрқитиш бўйича буйруқлар" деб атади. Унинг қўшимча қилишича, Озодлик "ушбу талабларга норозилик билдириш ва шикоят қилишда" давом этади.


Рақамлаштириш Украина картошкачилиги учун янги истиқболларни очмоқда • EastFruit\nБош саҳифа › Янгиликлар › Рақамлаштириш Украина картошкачилиги учун янги истиқболларни очмоқда\nДолзарб Интервью Махсус Технологиялар Янгиликлар\nМуаллиф: EastFruit 22 Ноя 21 21 Ноя 21 030\nРақамлаштириш Европа майдонлари бўйлаб дадил кириб келмоқда ва энди Украина остоналарига етиб келди. Фермерлар ўз фаолиятида қандай янги йўналишларни очдилар ва ҳозирги пайтда Европада қайси картошка навлари оммалашган? “Агрико Украина” компанияси директори Николай Гордийчук EastFruit билан суҳбатда ана шу саволларга жавоб берди.\n— Шу кунларда Нидерландияда Potato Day 2021 тадбири бўлиб ўтди. Ушбу воқеа, шубҳасиз, Европада картошкачилик соҳасидаги трендларни яратади. Номи дунёга машҳур ушбу анжуманнинг бу йилги тадбирларида қандай янгиликлар бўлди? Қайси янги навлар меҳмонларни лол қолдирди?\n— Ҳар йилги Potato Day анжуманини картошка билан шуғулланувчи кўплаб инсонлар интиқлик билан кутадилар. Ҳозир Нидерландияда дунёнинг 80 дан ортиқ мамлакатидан етиб келган ишлаб чиқарувчилар ва фермерлар жам бўлган. Шахсан ўзим ушбу тадбирга 15 йилдан буён ташриф буюраман.\nПандемия сабабли бу йил айримлар фақат онлайн режимда иштирок этишга қарор қилди. Agrico компанияси вакиллари анжуманда аралаш форматда қатнашишни режалаштирган. Бу йил Potato Day меҳмонлари иккига бўлинди ва битта ҳудудда бир вақтнинг ўзида жуда кўп одам тўпланиб қолмаслиги учун улар тадбирларда бошқа-бошқа кунларда иштирок этдилар.\nPotato Day – мулоқот ва тажриба алмашиш имконияти билан бирга компаниялар ва селекционерлар ушбу мавсумда таклиф қилаётган янгиликлардан бохабар бўлиш учун ҳам шароит яратади.\nБу Европа реестрига киритилган янги навларни билиш имкониятидир. Сиз бу ерда ҳосилдорлик борасида етакчиликни қўлга киритган навлар ёки муайян номинацияда, масалан, тўрхалтага энг мос келувчи нав ҳақида эшитасиз. Чунончи, бугунги кунда фри сифатида қайта ишланадиган ва тўрхалтада қадоқлашга мўлжалланган навларга катта эътибор қаратилмоқда.\nAgrico нисбатан янги бўлган иккита навни тақдим этди ва улар тадбир қатнашчиларининг эътиборини тортди. Бу навлар қадоқлаш учун мослаштирилган “Жолин” нави ҳамда органик етиштириш учун “Фенна” навидир. Шунингдек, Agrico томонидан Европа бозорига таклиф қилинаётган, картошкани қайта ишлаб, фри ишлаб чиқаришга мўлжалланган янги – Вавилон нави ҳам тақдим этилди.\nИссиқ ҳарорат ва қурғоқчиликларга бардошлилиги билан ажралиб турувчи, ҳосилдорлиги юқори бўлган навларга аввалгидек алоҳида аҳамият қаратилди. Бу йўналишда биз “Парадизо” навини намойиш қилдик. Касалликларга чидамли бўлган ва биологик етиштириш учун яроқли навлар ҳам катта қизиқиш уйғотмоқда. Agrico ана шундай картошка турларидан бири бўлган “Алюэтт” навини тақдим қилди. Ҳар иккала нав ҳам Навлар реестрига киритилган бўлиб, Украинада етиштириш учун яроқлидир.\nТадбир ўтказилган икки кун учрашувлар, фикр ва тажриба алмашинувига бой бўлди. Шу билан бир қаторда, анжуман бошқа мамлакатларда ўзига хос хусусиятлари билан ном чиқарган янгиликларни кўриш имконини берди.\nХусусан, биз Польшада оқ этли навлар оммалашиб бораётганини кўрдик. Бизда аллақачон эътибордан четда қолиб кетган навларга ҳозир Польшада талаб кескин ортиб кетган. Масалан, Эроу ва Воларе навлари.\nПольша селекцияси ўз вақтида айнан шу навларга диққатини қаратган ва одамлар оқ этли мана шундай картошка турларига ўрганиб қолишган. Бу менинг шахсий фикрим. Украина ва Европада сариқ ёки ҳатто тўқ сариқ этли навларни кўпроқ ёқтиришади.\n— Бир пайтлар бинафшаранг картошка бозорда роса оммалашган эди. Бундай машҳурлик ҳозир ҳам сақланиб қолганми?\n— Ҳа, бинафшаранг картошка ўз вақтида анча машҳур бўлганди. Аммо бундай шуҳрат бозорнинг эмас, балки маркетинг иши натижаси эди. Кўп одамлар шунчаки уни тотиб кўриш учун бир-икки марта сотиб олган. Кейинчалик, янги навга бўлган қизиқиш сусайгач, бинафшаранг картошка яхши сотилмай қолди.\nОдатда бундай навларга ресторанлар харидор бўлади. Улар бинафшаранг картошкадан муайян таомларни безашда фойдаланишади. Ҳозир у жуда кам ҳажмларда етиштирилмоқда. Бинафшаранг картошканинг савдо ҳажмлари ҳақида гапирадиган бўлсак, у бозорнинг 1 фоизига ҳам бормайди. Бугунги кунда унга бўлган талаб анча паст.\n— Potato Day мавзусига қайтадиган бўлсак, учрашувлар давомида картошка етиштирувчилар учун муҳим бўлган шов-шувли бирор гап айтилдими?\n– Шов-шув кўтарадиган бирор нарса бўлди, дея олмайман. Potato Dayнинг энг муҳим жиҳати шу бўлдики, соҳа одамлари сўнгги икки йилдан буён илк марта ниҳоят бир жойга йиғилдилар. Бу бизга бир-биримиз билан юзма-юз кўришиб мулоқот қилиш имкониятини қадрлашимиз кераклигини кўрсатиб қўйди. Биз ҳар йили ўтказиладиган учрашувларимизга ўрганиб қолгандик, ҳар сафарги тадбирга учиб келардик ва шундай бўлиб қолади, деб ўйлар эдик. Бироқ пандемия туфайли ҳаммаси ўзгариб кетди.\nМенда кучли таассурот қолдирган яна бир жиҳат, бу – Европада картошкачилик соҳасини рақамлаштириш жараёнлари.\nФермерлар ҳосил етиштиришда далаларнинг электрон контуридан тортиб то ўғитни тупроқ таҳлилларига мувофиқ равишда беришгача – турли смарт воситалардан тобора кўпроқ фойдалана бошладилар.\nБу ерда ўғитни майдалаб бериш назарда тутиляпти.\nТупроқнинг физик-кимёвий кўрсаткичларидан келиб чиқиб суғориш технологиялари тўғрисидаги маълумотлар фаол қўлланилмоқда, қолаверса, қанча миқдорда ва қачон суғориш лозимлигини кўрсатувчи датчиклар даланинг ҳамма жойига ўрнатиляпти.\nМени таажжубга солган энг катта нарса шуки, Европада навларга бўлган муаллифлик ҳуқуқига риоя этилиши қаттиқ назоратга олинди. Европа компаниялари ГМОларни қўллаб-қувватламайди, шу боисдан, биз Украинага олиб келаётган барча навлар ГМОдан ҳолидир.\nБундай навни етиштириб чиқариш учун, агар анъанавий, классик йўлдан борилса, 12 йил талаб этилади. Аммо пировардида минглаб потенциал навлар орасидан биттасигина тижоратлаштирилади. Бироқ, бу вақт ичида селекционер кун кечириши ва оила боқиши ҳам керак.\nОдатда, тадқиқотлар ўтказиш ва янги нав яратиш харажатлари тижоратлаштириб бўлинган навларни сотишдан тушадиган муаллифлик даромадлари ҳисобига қопланади.\nШу сабабли, Европанинг Agrico, HZPC ва Европлант компаниялари Breeders Trust деб номланган компания ташкил қилдилар. У ўсимлик навларига бўлган муаллифлик ҳуқуқларидан фойдаланиш ва бунинг учун ҳақ тўлаш, шунингдек, ушбу ҳуқуқларнинг бузилиши билан боғлиқ масалалар билан шуғулланади.\nРақамлашиш мавзусига қайтадиган бўлсак, илгари дрон дала устидан учиб ўтган вақтда иловалар шунчаки бу ерда картошка ўсаётганини кўрсатар эди холос. Буни дрон ёрдамида олинган фотосуратлар ёрдамида кўриб олиш мумкин эди. Энди эса у ёки бу дала майдонида картошканинг қайси нави ўсаётганини 98 фоиз аниқлик билан кузатса бўлади.\nБунинг учун Европада “Фонтане”, “Аризона”, “Дитта” сингари 10 дан зиёд оммалашган навлар устида тадқиқотлар олиб борилди. Ўлчовлар қаерда, неча гектарда, қайси нав ўсаётганини аниқ кўрсатди. Шундан кейин, агар бу нав уруғликка етиштирилаётган бўлса, табиий савол туғилади: ушбу нав бўйича муаллифлик ҳақи тўланганми?\nНазорат янада кучайтирилди. Илгари ҳаммамиз хўжаликларнинг ўзи тақдим этадиган маълумотга эга бўлган бўлсак, бугунги кунда исталган пайтда дрон ёрдамида осмондан туриб назоратни амалга ошириш мумкин, бу эса у ёки бу навдан фойдаланишга доир маълумотлар янада аниқ деганидир.\nДарвоқе, ҳозирги пайтда Нидерландияда уруғлик картошка етиштириладиган майдонларда Agrico компаниясининг картошка фри учун мўлжалланган “Фонтане” нави етакчига айланган. Уруғлик майдонларида Голландиянинг ўзида ушбу нав 5 минг гектардан зиёд майдонга экилган.\n“Аризона” нави ҳам етакчилардан бири бўлиб олди – Нидерландияда шу навли уруғлик картошка 1450 гектар майдонга экилган. Бу ҳам мени ҳайратга солди. Мазкур нав бозорда нисбатан янги ҳисобланади. Биз уни Украинада тарғиб қила бошлаганимизга энди 3-4 йил бўлди. Бироқ, “Аризона” нави Европада аллақачон оғизга тушган.\n— COVID ҳар йилги Potato Day анжуманини ўтказиш шакли ва учрашувлар форматига таъсир кўрсатди. У картошка истеъмоли ва навлар танловига ҳам таъсир қилди деб ўйлайсизми?\n– Икки йиллик пандемия навлар танловига таъсир қилмади, аммо ҳамкорлик усулларини ўзгартириб юборди. Одамлар режалаштиришга қаттиқроқ эътибор қила бошладилар. Кўпчилик қанчадан-қанча ишларни online шаклда бажариш мумкинлигини тушуниб етди. Айрим масалаларни, дейлик, ўша Zoom орқали ҳал қилиш мумкин бўлса, нега энди 400-500 чақирим йўл босиб, мижознинг олдига бориш керак?\nCOVID навлар танловидан кўра бизнес юритиш шаклларига кўпроқ таъсир кўрсатди.\nБироқ, мендаги маълумотларга қараганда, АҚШда ҳозир картошка савдолари ҳажми пандемия бошидаги савдо кўрсаткичларига қайтган. АҚШда истеъмол қилинадиган картошканинг 90 фоизга яқини – картошка фри ёки картошкадан тайёрланадиган турли маҳсулотлар. Умумий овқатланиш муассасалари пандемия даврида ёпилди ёки чекланган режимда фаолият кўрсатди. Табиийки, қайта ишланган картошка маҳсулотлари истеъмоли ҳам тушиб кетди.\n— Томчилатиб суғориш Украинада, шу жумладан сизнинг компаниянгиз майдонларида ҳам энди синовдан ўтказила бошланди. У Европада қанчалик кенг тарқалган?\n– Европада томчилатиб суғориш картошка етиштиришда кам қўлланилади. Европалик фермерлар янгиликларга нисбатан бир мунча консерватив саналади. Улар синаб кўрмоқчи бўлган янгиликлар ҳам кичик-кичик далаларда қўлланилади.\nБизга Нидерландиядан ташриф буюрган айрим деҳқонлар ушбу усулни эксперимент тариқасида 3-5 гектар майдондагина синовдан ўтказишни режалаштирган. Қайд этиш жоизки, томчилатиб суғориш гектарига ҳисоблаганда анчагина катта харажатларни талаб этади.\n— Агар таққослайдиган бўлсак, бу йил Украина ва Европада картошка нархлари ва ҳосилдорлик қай даражада кутилмоқда?\n– Агар Голландия ҳақида гапирадиган бўлсам, бу йил картошка экилган майдон ўтган йилгига нисбатан 5-7 фоизга кам. Ҳосилдорлик ҳам бу йил одатдагидан пастроқ. Шуни назардан четда қолдирмаслик керакки, ушбу экинда ҳосилдорлик 4 фоиздан кўпроққа пасайиши анчагина катта йўқотиш ҳисобланади.\nҲозирги кунда Нидерландияда картошка нархлари ўтган йилгига нисбатан баланд. Ўтган йилнинг шу даврида бир килограмм картошка нархи 12 евроцент эди. Бу йил эса аллақачон унинг килоси 16-18 евроцентдан сотилмоқда, бу эса ўтган йилгига нисбатан салкам 40 фоиз қиммат деганидир.\nУкраинада эса бундай деб бўлмайди. Украинада жорий йилда ҳаммаси бунинг акси. Ҳозир барча хўжаликлар картошка ҳосилини йиғиштириб олдилар ва биз кўряпмизки, ушбу экин ўтган йилгига қараганда бу йил кўпроқ экилган. Гарчи бу ҳақда биров айтмаган бўлса ҳам.\nБиз турли фермерлар билан гаплашдик, аввал 14 гектарга экканлар бу йил 20 гектарга, 60 гектарга экканлар 100 гектарга экишибди… Бунга сабаб – ўтган йили фермерлар қўлида маълум бир миқдорда майда картошка қолиб кетди ва деҳқонлар уни крахмал сифатида қайта ишлашга топширишмай, экишга қарор қилишган. Натижада, Украинада жуда катта майдонда картошка экилди.\nТабиийки, бу йилги улкан ҳажмда картошка ҳосили йиғиб олинди. Сифат ҳақида бир нарса дея олмайман.\nБироқ, энди омборларга сиғмай қолган картошкани ҳамма бирдан сотишга тушган. Мазкур ортиқча ҳажмдаги картошка бозорга кириб келди ва оқибатда нархлар пасайди. Соҳага ихтисослашган хўжаликлар картошкани 4,50-5 грн/кг нархда таклиф қилмоқда.\nКичикроқ хўжаликлар эса картошкасидан халос бўлиш учун уни 3,50 грн/кг дан ҳам пастроқ нархда сотмоқда. Бу ўтган йилнинг шу давридаги нархдан икки баравар арзон кўрсаткичдир.\nВа у фермерлар фойдасига хизмат қилмайди. Ўртача капитал қўйилмалар шароитида соҳага ихтисослашган фермер учун картошканинг таннархи гектарига ҳисоблаганда 3,80-4 грн/кг ни ташкил этади. Ҳозирги кунда кўплаб фермерлар ортиқча картошкасини ё умуман фойда қўймай, ёки минимал устама қиймат билан сотувга чиқармоқда.\nЎйлашимизча, бундай ҳолат аёзли кунлар тушгунга қадар давом этади. Бу пайтга келиб омборхоналарга сиғмай қолган картошка ё сотиб бўлинади ёки нобуд бўлади. Бозорда ўз омборхонасига ва зарур жиҳозларга эга бўлган профессионал иштирокчилар қолади.\nАгар Европа билан солиштирсак, у ерда картошка қиммат, бизда эса аксинча – ўта арзон. Ушбу ҳолат нега ўтган йилнинг шу вақтларида гувоҳ бўлганимиздек, пештахталарда Бельгия ва Польшадан олиб келинган импорт картошкани кўрмаётганимиз сабабини ҳам изоҳлайди.\nНархларга келсак, умид қиламизки, фермерларнинг улгуржи нархлари ўзининг 6-7 грн/кг лик кўрсаткичларига қайтади. Аммо бу Янги йил байрамларига яқин юз беради.\nБугун эса, афсуски, нархлар кескин тушиб кетган ва ўз-ўзидан, бозорда таклиф қилинаётган картошка у қадар сифатли эмас. Энг яхшиларини омборхоналарга жойлашга ҳаракат қилишмоқда.\nЯна бир катта хатар мавжуд. Биз бир неча йил аввал худди шу ойларда кўрганимиздек, баҳорги нархлар кузгисидан унчалик баланд бўлмаган бир вазиятга дуч келишимиз мумкин. Фермерлар картошкани баҳорда қимматроқ нархларда пуллаш илинжида уни омборларга жойлашди, аммо истеъмолнинг ҳам ўз меъёрлари бор. Табиийки, омборларга жойлашган ҳажмларни ҳамма ҳам сота олмайди.\nБоз устига, яқинда энергия нархлари ҳам салкам икки баравар оширилди. Яъни, энди биз харидорлар учун сақлаш харажатларини картошканинг нархларига кўчириб ўтказишга мажбурмиз. Натижада, ҳаммаси учун якуний истеъмолчи тўлашига тўғри келади.\nАгрико УкраинаЕИнархларНиколай ГордийчукУкраинауруғлик картошка